text:
Tíðindaskriv
14.02.2016 - 20:51
Laila av Reyni hevur útgivið sína næstu útgávu, sum hon kallar 'Stay'. Fjøllistakvinnan Laila av Reyni hevur í samstarvi við G. G. Guttesen skapt eina norðuratlantiska melankolska electcopop útgávu, sum heldur fram, har fyrra sjálvnevnda útgávan endaði.
'Stay' er ferðin hjá listakvinnuni gjøgnum tónleikin, kenslurnar og tað visuellu listina. Tekstirnir eru um lívsins bylgjur, og løgini eru gjørd til tekstirnar. Laila tekur støði í samtíðini og teimum avbjóðingum, sum lívið hevur við sær.
Samstarvið við G. G. Guttesen ger Lailu av Reyni føra fyri at greiða frá sínum lívi, kenslum og førleikum. Hetta er eitt samstarv, sum fer út um tað vanliga framleiðarasamstarv, men eitt samstarv har framleiðarin tulkar menniskjað, sum hevur nógv at siga almenninginum.
Eiler Fagraklett hevur sniðgivið húsan út frá tónleikinum, og hevur stórliga megnað at skapt myndina av innihaldinum. Miriam og Janus hava tikið myndirnar til húsan.
Miss Universe DK hevur valgt lagið 'Cover', ið eisini er at finna á nýggju fløguni at vera eyðkennislagið fyri ársins Miss Universe kappingina í DK.
Í summar fer Laila av Reyni á konsertferð í Íslandi í samstarvi við íslendska promotaran Kidda, sum hevur samstarvað við føroyskar tónleikarar í fleiri ár. Eisini fer verður hon at síggja á føroyskum tónleikapallum seinni í ár.


c: text/html

text:
Royn ein bil frá okkum fyrst
Vit hava eitt stórt úrval, av nýggjum og brúktum bilum á goymslu. Ein bilur skal upplivast. Tí mæla vit tær til, at koma framvið til ein royndartúr í einum av okkara bilum, áðrenn avgerð verður tikin.
Tú ert eisini vælkomin inn, til eitt prát um tínar møguleikar. Hjá P/F Wenzel fært tú ráðgeving, frá væl skikkaðum fólki, ið samanlagt hava meira enn 30 ára royndir innan bilasølu.
At keypa bil er ein stór avgerð og íløga. Vit vilja tí tryggja tær, at tú finnur tann rætta bilin til júst tín tørv.
Av nýggjum bilum, umboða vit merkini Ford og Volvo.
Teldupostur: bilasolan@wenzel.fo
Upp- og afturlatingartíðir:
Mán-frí 9.00-17.00
Søluleiðari: Poul Arni Poulsen - Tlf: 599300
Sølumaður: Magnus Remberg - Tlf: 235503
Sølumaður: Jaspur Jørgensen - Tlf: 235508

robotstxt: allowed

filter: keep


text:
Teldlar & iPads
Teir snildu teldlarnir við touchskíggja eru framtíðarinnar teldur og eru longu nú ógvuliga væl umtóktir sum eitt ískoyti til telduna har heima. Teldlar kunnu bæði nýtast til arbeiðsbrúk og til undirhald. Tú kanst hyggja eftir filmi, spæla spøl og lurta eftir tónleiki á tínum teldli ella vera á netinum og fylgja við í tí, ið hendir har. Elding hevur eitt stórt úrval av teldlum - bæði tann væl umtókta iPad frá Apple, eins og vit eisini hava teldlar frá kendum veitarum sum t.d. Samsung og Sony. Finn tín nýggja teldil her á síðuni.
Ongar vørur passa til títt val.


text:
Fyrr kvinnuligt “halgimenni” – Nú fallin “eingil”
Nógv kenna Aung San Suu Kyi, fyrr kvinnuliga andstøðuleiðaran í Myanmar (Burma), ið leingi sat samvitskufangi hjá sosialistisku hernarstjórnini.
Nú skuldseta fleiri mannarættindarfólk ta einglavøkru Suu Kyi fyri at vera eitt bølmenni, ja minni lík Mahatma Gandhi og meiri lík Donald Trump.
Harður dómur at fáa hjá einum politikara, ið nýliga er sloppin úr politiskum fangaskapi og fagnað av fleiri mætum politikarum, síðan hon vann eitt val í Myanmar og hevur sitið sum statsleiðari, um enn av náði frá hernarjuntuni.
Avísin Daily Times í Lahore í muslimska Pakistan herjaði fyri jól á Suu Kyi og skuldsetti hana fyri - ikki bert at lata um seg ganga, men – sjálv at standa aftan fyri borgarakríggið í Rakhine, vestasta landsluti í Myanmar.
Tá Hussein Obama var í Burma síðst í forsetatíð síni, vitjaði hann Aung San Suu Kyi og bað hana verja muslimska Rohingya minnilutan í Myanmar, sum var undir hørðum álopum frá buddistiska meirilutanum í Myanmar.
Obama er meiri muslimur enn kristin, meiri kommunististur enn demokratur.
Suu Kyi hevur látist at verja áhugamálini hjá muslimska minnilutanum, men nýliga hava altjóða felagskapir sum Amn Int og ST skuldsett Suu Kyi og stjórn hennara at vera tey herviligastu til at reka muslimar yvir til Bangladesh.
Pakistanska Daily Times pástendur, at fyrrverandi “halgimennið” í Myanmar jagstrar muslimar heldur enn at verja tey. Suu Kyi vísir skuldsetingunum aftur.
- Suu Kyi helt fagrar røður um mannarættindi, tá hon sat í húsavarðhaldi. Nú er hon ikki smettin mætari enn hermannajuntan, skrivar Daily Times.
Vikurnar fyri jól flýddu 180.000 muslimar aftrat vestur um mark til Bangladesh.
Eisini í Myanmar hata fólk muslimar, ið fluttu eystur um mark úr Bangladesh til Myanmar hesi farnu áratíggini. Nú er tolið hjá buddistum uppi, og ein etnisk útreinsan hevur verið í Landsynningsasia. 1 mió muslimar eru flýddir.
Nú er komið undan kavi, at Suu Kyi, eftir at Mishai Husain í BBC hevði havt viðtal við nýggja burmesiska statsleiðaran, hvesti: “Eingin segði mær, at eg fór at verða interviewað av einum muslimi.” Sjálvt Suu Kyi hatar teir.
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Kristin Michelsen stillar uppaftur
Ætlar Bjørn at forkoma Sjálvstýrisflokkinum?
Alt hevur sína tíð her á fold
Jenis ætlar sær í landsstýrið
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Hugnaløtan (38) - Gestur: Karina Højgaard
Ljóðbrot: Tá dunnan endaði undir sofuni
Óreglusemi á fundarborði í fiskimálaráðnum
Líggjas Johannesen: Hvar eru pengarnir brúktir?
Hava lýst eftir stjóra fyri slakar 50.000 krónur
Sverri Hansen sagt seg úr búskaparráðnum
Metis - Øll sendingin - 16. oktober 2018
At lata Almannaverkinum fleiri íbúðir loysir sjálvandi nakað
Myndarøð: Café"in á Mølini í Skálavík
Myndarøð úr Føroyingahavnini: Tíðarinnar tonn er farin avstað við tí mesta.
Norðlysið gitar: Tummas Lervig fyri Hendrik Old
Saudi-Arabiski krúnprinsurin kann verða koyrdur frá
Eg gangi út frá, at Poul Michelsen hevur eina góða frágreiðing til vanliga skattgjaldaran
Sjálvstýri havt ársfund
Samband
Postboks 226
FO-600 Saltangará


text:
Brúgvin (74) - 8. jan. 2018
Sending um Runavíkar Kommunu: Marjun Niclasen um broytingar á Kunningarstovuni um ársskiftið. Tórbjørn Jacobsen um kommunulæknar, verjugrót á Bakka, nýtt vatnverk í Æðuvík og fjøruvegin á løgtingsfíggjarlógina í 2018.
----------------------
Trýst 'HOYR INNSLAG' knøttin omanfyri fyri at hoyra sendingina
----------------------
4:10 Runavíkar Kommuna tók yvir Kunningarstovuna um árskiftið, og Kunningarstovan fer nú at virka undir heitinum Visit Runavík. Tórbjørn Jacobsen, borgarstjóri, og Marjun Niclasen frá Kunningarstovuni greiða frá.
24:50 Støðan hjá kommunulæknum í Runavíkar Kommunu. Tórbjørn Jacobsen greiðir frá.
34:10 Ætlanir í kommununi: Verjugrót á Bakka. Tórbjørn Jacobsen greiðir frá.
40:25 Ætlanir í kommununi: Vatnverk í Æðuvík. Tórbjørn Jacobsen greiðir frá.
46:30 Ætlanir í kommununi: Fjøruvegurin (vegurin í samband við Eysturoyartunnilin) á Løgtingsfíggjarlógina í 2018. Tórbjørn Jacobsen greiðir frá.
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Líknandi tíðindi
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Kristin Michelsen stillar uppaftur
Ætlar Bjørn at forkoma Sjálvstýrisflokkinum?
Alt hevur sína tíð her á fold
Jenis ætlar sær í landsstýrið
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Hugnaløtan (38) - Gestur: Karina Højgaard
Óreglusemi á fundarborði í fiskimálaráðnum
Ljóðbrot: Tá dunnan endaði undir sofuni
Líggjas Johannesen: Hvar eru pengarnir brúktir?
Sverri Hansen sagt seg úr búskaparráðnum
Hava lýst eftir stjóra fyri slakar 50.000 krónur
Metis - Øll sendingin - 16. oktober 2018
At lata Almannaverkinum fleiri íbúðir loysir sjálvandi nakað
Myndarøð: Café"in á Mølini í Skálavík
Myndarøð úr Føroyingahavnini: Tíðarinnar tonn er farin avstað við tí mesta.
Norðlysið gitar: Tummas Lervig fyri Hendrik Old
Saudi-Arabiski krúnprinsurin kann verða koyrdur frá
Eg gangi út frá, at Poul Michelsen hevur eina góða frágreiðing til vanliga skattgjaldaran
Sjálvstýri havt ársfund
Samband
Postboks 226
FO-600 Saltangará


text:
Vikuskiftið, Sosialurin 8. desember 2000
SAMRØÐA. - Tá tú skrivar, verður tú meira opin fyri øllum, sigur Sólrun Michelsen. Tú sært og hoyrir og leggur tær í geyma á ein annan hátt enn áður. Tú fært inspiratión av øllum uttanum teg. Einki er so spennandi sum veruliga lívið
- Sólrun, hvat er títt dagliga yrki?
Eg eri fyrisitingarleiðari á eini heilsølu í Havn.
...men tó so, tú hevur eisini skrivað?
Ja. Eg byrjaði seint at skriva, men seinastu sjey-átta árini havi eg skriva nógv.
- Hvussu nógvar bøkur hevur tú skrivað higartil?
Eg havi skrivað tríggjar bøkur. Hin fyrsta Argjafrensar kom út í 1994. Hetta er ein bók um barnaár míni á Argjum, sum tá var ein lítil bygd. Sum barn hevði eg lítið og einki við stórbýin Havnina at gera. Vit spældu í fjøru, bøi og haga, og vit kundu eisini spæla á vegnum, tí har var so gott sum eingin ferðsla. Bussóli kom einar tvær ferðir um dagin. So bardust vit um at hanga afturúr so langt vit orkaðu at renna. Annars var bara skipasmiðjubilurin, og so onkur, sum viltist út hagar.
Tann næsta bókin Útiløgukattar tekur við, har hin fyrra endar. Hon er meira ein ungdómsbók, sum viðger evni at flyta úr bygdasliga, trygga umhvørvinum í býin, har alt er eitt sindur øðrvísi.
Triðja bókin Hin útvaldi er reint hugflog. Hetta er ein ævintýrkend søga fyri størri børn.
- Er nøkur nýggj bók í umbúnað?
Ja. Eg eri við at leggja seinastu hond á framhald av Hin útvaldi.
- Hvør var fyrsti tekstur, tú minnist teg hava skrivað?
Beiggi mín og eg plagdu at skriva trølla- og spøkilsissøgur. So skuldi pápi gera av, hvør teirra var meira óhugnalig, men hann dømdi altíð so, at báðar vóru góðar hvør á sín hátt, so vit vóru ongantíð heilt nøgd við dómin. Annars minnist eg, at fyrsti tekstur, eg skrivaði av álvara, var í fyrsta millum, tá lærari okkara bað okkum skriva eina yrking. Vit vóru ellivu-tólv ára gomul. Hann segði, at øll dugdu at yrkja, løgdu tey í. Vit sveittaðu og bitu í blýantin. So savnaði hann úrslitini inn og settist at lesa. Hann risti við høvdinum og smíltist, men so reistist hann og segði "Her er ein góð", og so las hann mína upp.
Nú summarsólin skínur
og lýggjur vindur kínur
mær um kinnar reyð,
nú vaksa vakrar blómur
og fagur fuglaljómur
nú ljóðar um hvønn heyg
Hini í flokkinum mundu skrædna, sum tey flentu, men eg ynskti meg undir gólvið.
- Hevur tú nakrantíð seinni roynt teg við yrkingum, skaldskapi í bundnum máli?
Ja. Eitt sindur. Onkur yrking hevur staðið í einumhvørjum tíðarriti. Eisini sendi eg inn til kappingina um ólavsøkukantatu fyrr í ár. Annars havi eg skrivað nógvar barnayrkingar.
- Kanst tú greiða frá hvat tað var, sum fekk teg at skriva og heldur teg til pennin enn tann dag ídag?
Nei. Eg kann ikki rættiliga finna út av, hví eg ikki byrjaði at skriva fyrr enn nú á gamalsaldrinum. Kanska havi eg haft ov nógv um oyrini. Nú havi eg eitt sindur betri tíð, og so er trongdin at skriva helst komin út millum rivjabeinini. Tað kom heldur óvart á meg. Eg skrivaði tær fyrstu smásøgurnar, sum endaðu sum Argjafrensar, til stuttleika, men tað var sum at seta hol á eitt ella annað. Eg fekk ikki afturhald. Eg eri heilt vís í, at eg ikki gevist at skriva, so leingi eg havi lív og heilsuna.
- Tú ert kvinna og nógv tær flestu skaldsøgur, sum út eru komnar á føroyskum í langa tíð eru skrivaðar av kvinnum. Hví man tað vera? Nakra forkláring?Nei. Tað fari eg ikki at gera meg klóka uppá. Men kanska eru menninir so fittir, at teir siga sum so, at nú hava teir átt pallin so leingi, at teir vilja geva okkum ein møguleika at innheinta teir, áðrenn teir byrja aftur. Hvør veit?
- Tú hevur verið á skriviskeið, bæði herheima og í Danmark. Tað at skriva, er tað nakað ein kann læra?
Nei. Tú kanst ikki læra at skriva eina spennandi søgu , hevur tú ikki evnini at siga søguna. Tú kanst læra nógv um teknik, og hvussu tú skalt bera teg at í ymiskum føri, soleiðis at søgan kemur í betri rammu. Tú lærir alla tíðina okkurt, sum tú kannst taka til tín.
Tað, sum eg haldi hevur størri týdning, er at vera saman við øðrum við somu áhugamálum. Tað er ótrúliga gevandi at kunna útveksla tekstir í einum forum, har fólk hava skil fyri slíkum. Tað, ikki at vera bangin fyri at leggja tað, tú hevur arbeitt við, fram til kritikk. Tú lærir ikki bara av tí, ið verður sagt um títt egna, men sanniliga eisini av tí, ið verður sagt um arbeiðið hjá hinum. Tað er ofta einsamalt at sita og skriva. Tú starir teg blinda og kemur ikki longur.
Eg havi verið á fleiri háskúlum í Danmark á styttri skriviskeiðum. Tað seinasta var á Askov Folkehøjskole næstseinasta vetur. Har var eg í sjey vikur. Styrkin við at vera á staðnum so leingi er, at tær ikki nýtist at hugsa um annað. Tú kannst dýpa teg í tí at skriva. Ganga í øðrum tonkum í fleiri vikur. Herligt. Har fekk eg hugskotið til seinastu bókina. Lærarin gav okkum nakrar myndir, har vit skuldu velja eina og so skriva eina søgu.
Nú í heyst havi eg verið á einum skriviskeiði á Føroya Fólkaháskúla. Skeiðið vardi eisini sjey vikur, tvey kvøld um vikuna. Hetta var eisini eitt óført tiltak. Vit kundu hugsað okkum at hildið fram allan vetur.Tað er gott at síggja onnur sum skriva og læra tey at kenna. Eisini verður tú bend á góðar bókmentir, ið minna um tað, tú skrivar, og rithøvundar, tú ikki kennir so væl.
Tað einasta ringa við hesum skeiðnum var, at tá eg endiliga kom heim um ellivutíðina, var høvdið fult av hugskotum, og eg hevði bara hug at skriva. Men tá eg skrivi, hvørvur tíðin, og tá ein nú skal upp aftur klokkan sjey til ein strævnan arbeiðsdag..
- Skuldu vit kanska havt ein meiri ella minni fastan skriviverkstað ella skriviskúla herheima?
Ja. Tað meini eg so avgjørt. Tað hevði gjørt tað at skriva meira vanligt og sjónligt. Tá høvdu fleiri ung helst eisini komi við.
- Tá tú skrivar, hvussu er framferðarhátturin? Hvat gert tú fyrst og so næst o. s. fr. ella kemur alt til tín beinanvegin og tú skrivar bara...? Skapar tú persónarnar og sært teir fyri tær ella hvussu?Er tað ein yrking, kemur hon, tá eg eri í tí lagnum. Bøkurnar skrivi eg úr enda í annan, so at eg havi beinagrindina fyrst. Síðan byrji eg at gera persónarnar meira livandi og geri søguna meira heilskapaða. Stuttsøgur verða oftast settar í gongd av einum orði ella setningi, eg hoyri. So mala tær í høvdinum eina tíð, til tær koma niður á pappírið, ella inn á skermin, skuldi eg heldur sagt.
- Er nakar serligur stílur, nakað serligt rák, ella huglag, sum tú leggur teg eftir, tá tú skapar eitt "univers" í tínum søgum?
Nei. Tað kann eg ikki siga. Eg eri so nýggj í hesum høpi, at tað rekur úr øllum ættum.
- Hava myndir og tekningar týdning; krevja tekstirnir at halla seg afturat illustratiónum?
Nei. Tað haldi eg ikki. Í hvussu so er ikki fyri skrivingina, men kanska fyri lesaran. Eg havi allar myndirnar inni í høvdinum, og tað kann sjálvandi gerast ein trupulleiki, tá onkur skal tekna til tað, eg havi skrivað. Eg minnist fyrstu ferð, eg sá myndirnar til eina stuttsøgu, eg hevði skrivað. Tá fekk eg ein skelk. Eg hevði als ikki ímyndað mær, at eg longu hevði gjørt mær so fastar myndir av øllum.
- Tá tú skrivar skaldskap - fiktivar tekstir - tekur tú tá inspiratión í veruliga lívinum og kanska barnaminnum?Eg byrjaði við at skriva út frá mínum egnu barnaminnum. Tað er helst ikki so óvanligt, men spakuliga skrivar tú teg burtur úr tí, og nú taki eg ofta bara eitt sindur av onkrum veruligum, og so er restin fiktiv. Tá tú skrivar, verður tú meira opin fyri øllum. Tú sært og hoyrir og leggur tær í geyma á ein annan hátt enn áður. Tú fært inspiratión av øllum uttanum teg. Einki er so spennandi sum veruliga lívið. Serliga tá tú ikki ert bundin, men kann ferðast, sum tær lystir í hugaheiminum. Ofta støkki eg upp, tá eg eri um at sovna, tá eitt gott hugskot kemur framvið og má skrivast niður.
- Hevur tú nakrantíð hugsa um hvørt man gongur ov nær ella okkort sovorið? At onkur kan blíva "hongdur út"? Og um so er, hvussu kann ein sovorðin trupulleiki loysast í einum lítlum samfelag sum okkara? Ella er tað eingin trupulleiki?Ja. Tað slepst ikki undan, tá tú býrt í einum so lítlum samfelag. Eg havi mangan iðra meg um, at eg ikki slapp at skriva tað, eg vildi. Alt má ansast eftir. Og ert tú erligur og sigur alt, sum tað er, so gert tú øðrum ónáðir. So kann vera, at tú fært viðurkenning fyri tað, men hon kann eisini keypast ov dýrt. Eg veit ikki. Tað má vera upp til hvønn einstakan, hvussu fram skal farast. Eg haldi ikki, at har er nøkur løtt loysn. Tað kann eisini gerast ein avbjóðing at koma tætt uppá uttan tó at raka.
- Fróðskaparsetrið hevur í ár lýst við kapping um hvørjar bøkur vóru í tykkara heimi. Altso í barnaárunum. Hvørjar bøkur minnist tú frá barnaárunum?Pápi átti nógvar bøkur. Tað var hansara stóri áhugi. Eg minnist bøkurnar hjá William Heinesen, sum eg las, tá eg var tíggju. Eg helt tær vera so tungar og keðiligar, men eg las alt. Hetta gjørdi, at eg ikki las William aftur, fyrr enn eg var farin væl um tey tríati, men tá dámdi mær betur. Pápi keypti alt, sum kom út á føroyskum, umframt annað. Heðin Brú hevði eg serligan tokka til. Men mest spennandi bókin stóð á ovastu hyll. Har kluvu eg og beiggi mín upp, tá eingin var inni. Bókin var skrivað av einum yvirlækna og hevði heitið: »Det fuldkomne ægteskab«. Har vóru tekningar av monnum og kvinnum og fráfreiðingar um, hvussu ymisk tey vóru. Tá hildu vit, at hetta var óføra frekt og spennandi. Vit stavaðu okkum fram til tey ymisku heitini á latíni og gingu so og søgdu hesi orðini hart, til mamma fekk steðga okkum. Eg kom fram á hesa bókini nú ein dagin, og tá mátti eg flenna. Jú verðin er nógv broytt síðan fimmtiárini.
- Er tað umráðandi, at børn vaksa upp í bókmentunarliga ríkum umhvørvi? Hvat heldur tú?Ja. Tað haldi eg avgjørt. Spírin til alt verður lagdur í barnaárunum. Heima sat pápi altíð við eini bók, tá hann kom heim úr arbeiði. Ofta las hann kvæðabøkur, og tá hann kom til okkurt spennandi, kvað hann nøkur ørindi hart og segði okkum søguna um Brúsajøkil og annað gott. Eisini minnist eg sum nakað serligt, tá hann kom heim við Glugganum. Mamma las, tá hon hevði onkra lítla løtu, har hon kundi taka sær av løttum. Vit vóru fimm systkin, og tað mundi vera sjáldan, at ikki øll høvdu eina bók liggjandi, vit lósu í. Umframt bøkurnar hjá pápa, varð bókasavnið nógv nýtt.
- Næsta ár er Listahátíð Føroya fyri fyrstu ferð. Hvat hevði tú hugsað tær at sæð ella á ein hvønn hátt upplivað?Har haldi eg, at eg fari ikki at ynskja mær nakað, men bara gleða meg og bíða sum á jólum, har tú ikki mást vita, hvat er í pakkanum.
- Gleðilig jól og takk fyri prátið!
Vikuskiftið, Sosialurin 8. desember 2000


text:
Tað er lætt at lata seg ávirka av fjølmiðlum, um man ikki veit nóg mikið um tað, men við at fáa undirvísing í miðlum læra vit, at vit skulu ikki trúgva øllum blint og at tað hevur týdning at duga at lesa millum reglurnar, sigur Leivur Persson, næmingur á miðlabreytini á Eysturskúlanum.
Á Eysturskúlanum í Havn hava tey eina sera áhugaverda miðlabreyt. Sum orðið sigur er miðlabreytin frálæra í fjølmiðlum, tað vil siga frálæra í samskifti. Í hesum sambandi vóru báðir 10. flokkarnir á Eysturskúlanum við lærara teirra Birgiri Kruse á vitjan á Sosialinum, har tey fingu kunning frá blaðstjóranum um blaðarbeiðið, hvussu tað verður skipað og hvørji viðurskifti dentur verður lagdur á. Spurningarnir frá næmingunum vóru væl fyrireikaðir, nógvir og umfatandi, og blaðstjórin gav sær góða tíð at svara.
Endamálið við undirvísingini í miðlum er at næmingarnir gjøgnum uppliving, framleiðslu og greinan menna persónliga eginleikanum at skilja og nýta miðlar. Frálæran leggur dent á, at næmingurin lærir at skilja týdningin, fjølmiðlar hava bæði í egnari og fremmandari mentan, so hann við hesi vitan kann menna egið dirvi innan og uttan skúlagátt.
Frálæran tekur støði í, at miðlar, sum eru ætlaðir børnum og ungum, eru vorðnir eins avgerandi tættir í uppalingini sum tættirnir heim og skúli. Fyrsta evnið, ið varð viðgjørt á miðlabreytini við skúlaársbyrjan var nevniliga fyribrigdið ávirkan, grundað á eina amerikanska kanning frá 1977, sum vísti, hvat hevur ávirkan á ungfólk: foreldur, skúli og vinfólk.
Kanningin vísti, at foreldur hava størstu ávirkanina á barnið, tá ið tað er lítið, so koma fyrst skúlin síðani vinfólkini inn í myndina, og tá minkar ávirkanin frá foreldrunum. Spurningurin er so, hvar fjølmiðlarnir eru í hesi myndini, tí tað er eyðvitað, at mangt er broytt síðani 1977 hesum viðvíkjandi.
Skriva dagbók
Í frálæruni verður ein sokallað dagbók brúkt. Hvør næmingur hevur sína egnu innbundnu dagbók, har viðkomandi skrivar í alla tíðina til hvønn tíma.
Til frálæruna í miðlum verða evni vald, sum eru av týdningi fyri næmingin, og sum harumframt eru viðkomandi sæð í mun til samfelagskjakið og evnið, arbeitt verður við í hinum lærugreinunum hjá næmingunum. Sum dømi um evni næmingarnir hava arbeitt við í seinastuni kunnu vit nevna týska valið, eldsbrunin í Gøteborg, Pinochet og annað.
Teori og praksis
Miðlabreytin er bert í 10. flokki. Hon eigur 8 tímar av tímatalvuni, 5 samanhangandi tímar í teldustovuni og 3 tímar í miðlastovuni um vikuna.
Nýggja fólkaskúlalógin krevur frálæru í miðlum.
- At undirvísa í miðlum krevur, at viðkomandi lærari fylgir væl við í tí, ið hendir á miðlaøkinum, er tíðindanarkomanur og væl fyrireikaður. Næmingarnir eru ógvuliga áhugaðir og væl motiveraðir. Teir hava áhuga í øllum, sum liggur á markinum til at vera undirhald. Í frálæruni brúka vit internetið sum avíslesing, har vit leita eftir upplýsingum á fýra leitistøðum. Vit hava fýra støð, sum vit kenna okkum trygg við, norska Aftenposten, CNN, Washington Post og New York Times. Næmingarnir fáa so uppgávur, har tey til dømis skulu lýsa, hvør er Pinochet, hvør var Georg Wallis, sum doyði her fyri og so framvegis. Upplýsingarnar finna næmingarnir á internetinum, teir skriva svarið í dagbókina og kelduna, haðani upplýsingarnir stava, sigur Birgir Kruse, lærari hjá 10. x og 10. y á miðlabreytini.
- Miðlabreytin er í høvuðsheitum undirvísing í samskifti, har vit skifta millum teori og praksis.
Grundstamman í undirvísingini er dagbókin, næmingarnir skriva í. Tað besta hevði sjálvandi verið, at næmingarnir høvdu eina farteldu í part, men tað letur seg ikki gera. Við at skriva í dagbók fáa næmingarnir eisini venjing í at skriva við hond, sigur Birgir Kruse.Øðrvísi og áhugavert
Leivi Persson, sum gongur í 10. x, dámar væl miðlabreytina. Hann heldur tað er stuttligt at hava slíka frálæru, tað er annaðleiðis og tað er altíð gott við einum steðgi frá tí vanliga.
- Undirvísingin er áhugaverd og lærarin er væl inni í evninum, vit viðgera. Tað er áhugavert at finna meiningina í tekstinum og at læra at lesa millum reglurnar. At ummæla filmir er eisini stuttligt, yvirhøvur at greina, men vit eru ikki altíð samd við læraranum ella innanhýsis í flokkinum, hvat alt merkir. Tað er gott at hava fleiri samanhangandi undirvísingartímar, tí so fáa vit meir burturúr og tá kunnu vit fara onkustaðni út um skúlastovuna, sigur Leivur Persson.
Um hann kundi hugsað sær at brúkt frálæruna í miðlabreytini til at farið víðari við, kanska tikið eina útbúgving í miðlum, sigur Leivur.
- Møguliga, við frálæruni á miðlabreytini eru vit í øllum førum væl betri inni í, hvat hendir innan fjølmiðlar. Kanska fari eg at læra til journalist, sigur Leivur.Leivur heldur, at tað átti at verið undirvíst í miðlum áðrenn 10. flokk.
- Vit hava eitt sindur um fjølmiðlar í lærugreinini Søga og samtíð, men eg kundi hugsað mær meiri enn tað. Tað er lætt at lata seg ávirka av fjølmiðlum, um man ikki veit nóg mikið um tað, men við at fáa undirvísing í miðlum læra vit, at vit skulu ikki trúgva øllum blint.
Næmingarnir í 10. flokki á Eysturskúlanum halda sum heild, at fjølmiðlarnir gera ov lítið burtur úr teim ungu. Sjónvarpið hevur so at siga einki til ungdómin og ungdómssendingarnar í útvarpinum eru ov fjasutar.
- Tær undirmeta tey ungu og har er ov nógv býtt og fjas við. Bløðini eru sum so góð, men har er ov nógv av politikki í, men tað er helst einki at gera við tað, sigur Leivur Persson.
Turið Kjølbro, Sosialurin 10. november 1998


text:
- Sjónleikur skal ikki bara vísast í Havn. Veitslan snýr seg um kynsliga misnýtslu, sum hendir um allar Føroyar, og tí skal leikurin eisini sýnast uttan fyri Havnina, sigur Kristianna Winther Poulsen, ið er framleiðari og hevur týtt leikritið úr donskum til føroyskt.
Børnini, familjan og vinir koma veitsluklødd saman til 65 ára føðingardagin hjá Helga Dýrindal-Joensen. Múgvandi maðurin, sum hevur arbeitt seg uppeftir, bjóðar øllum vælkomnum í stórfingna veitslu við gleði og gaman. Áðrenn farið verður til borðs, spælir Helgi eitt sindur falskt kenda sangin Meg minnist eina mynd á harmoniku. Falska spælið kann tulkast sum ein fyriboðan, at nostalgiska myndin hevur nøkur skarð og er skeiklað.
Óhugnalig búkkensla
Huff, fleiri ferðir er neyðugt at halda um búkin og anda djúpt. Ikki bara eina ferð, men fleiri ferðir situr publikum sum á nálum. Tøgnin er ofta pínlig og long, og leikararnir duga at brúka hana til UG. Hvat tramin fer nú at henda? Og hví trýr ongin Kristjani? Pápin dugir eisini at sáa iva, um Kristjan nú hevur rætt. Hvørjum skal eg so trúgva? Nógvir tankar fara gjøgnum høvdið á einum undir leikinum og sanniliga eisini, tá leikurin er liðugur og skal sodnast eitt sindur.
Mynd: © Tormod Lindgren
Leikritið lystiliga lagað til føroyska veitslu
Veitslan er upprunaliga eitt filmsleikrit, sum síðan er gjørt til sjónleik. Veitslan, upprunaheiti Festen, er sýnd á palli í fleiri ymiskum londum í ymiskum versiónum. Marita Dalsgaard hevur fingið fríar teymar at gera við leikritið, sum henni lystir. Leikurin er lystiliga lagaður til føroysk viðurskifti og eina føroyska veitslu. Kristianna Winther Poulsen hevur týtt upprunaleikritið úr donskum til føroyskt, sum Sprotin hevur givið út í bók.
Ein avnoktandi pápi, ein senilur abbi og ein tigandi, samtykkjandi mamma
Í veitsluróma avdúkar elsti sonurin, Kristjan, ein familjuloynidóm. Pápin hevur misnýtt síni egnu børn. Hetta er sanniliga ein pínlig løta, og allir gestirnir sita sum paff. Hvat er nú satt? So líðandi kemur fram, at onnur enn pápin hava vitað av tí. Mamman hevur av misgáum sæð, men hevur heldur valt at hyggja burtur. Ein senilur abbi, sum einki minnist í dag, men vitnar allan ruðuleikan, kann hugsast at hava havt ein fingur í spælinum ella verið upprunin til alt.
Mynd: © Tormod Lindgren
Tað verður rokan í fjøruni, tá ið alt fer upp at geila. Pápin verður skuldsettur fyri at misnýta síni egnu børn, eitt bræv frá eini deyðari systur verður funnið, og ein sonur hevur verið ótrúgvur. Sum áskoðari ert tú mitt í rokanum. Alt hendir samstundis, og stundum veitst tú ikki, hvørjum tú skalt lurta og hyggja at. Ein konflikt gongur fyri seg ovast í trappunum, ein onnur gongur fyri seg á pallinum, meðan ein triðja gongur fyri seg mitt ímillum áskoðararnar. Mann kundi hugsað sær at fylgt við øllum, men tað er torført. Tú ert mitt í rokanum, og tað skalt tú eisini vera.
Kroystur borðstjóri og ironisk happing
Í øllum sorgarleikinum situr tú kortini ofta og flennir. Senili abbin vil fleiri ferðir halda røðu, og borðstjórin má royna at steðga honum. Hetta er eisini væl kent í Føroyum, har røðari eftir røðara ofta vil halda langar og ofta einkissigandi talur við tí úrsliti, at borðhaldini gerast drúgv og keðilig. Harafturat skal borðstjórin halda veitslurómanum uppi og fáa fólk at vera verðandi.
Yngri beiggin er ikki nakar 'gentlemaður' mótvegis konuni og dámar væl at fáa sær eitt lítið. Og yngra systirin skiftir sjeikar í heilum. Hesa ferð hevur hon ein grønlendskan sjeik, sum verður happaður av bæði gestunum og Páll Finnur Páll. Eitt offur og sangval, sum liggur beint til høgrabeinið.
Tá ið gubbin seinni skálar og heldur eina við, at veitslan er fantastisk, kann mann ikki bara sær at flenna. Veitslan er forferdilig, og gestirnir hava bestan hugin at rýma.
Mynd: © Tormod Lindgren
Óskiljandi, men skiljandi
Í løtum má mann tamba sær oyruni bæði fyri at skilja og hoyra. Norðurlendskir leikarar eru samlaðir í norðurlendska húsinum í Føroyum. Salurin er stórur og áskoðararnir nógvir. Leikararnir megna tó ómetaliga væl at røkka út til allar áskoðararnar. Í løtum hoyrist ikki so væl, og tá ið leikararnir koma heilt fram at pallinum, sæst heldur ikki so væl. Hetta hevur tó lítla ávirkan á heildarupplivingina.
Les eisini: Kom við í Veitsluna
Tann, ið kanska hoyrist best, er helst ringast at skilja, nevnliga beiggin Mikkjal, sum tosar íslendskt-føroyskt. Bragdligur og ótolin veipar hann runt og ger ein øðiligan levint og gang. Minnir ikki sørt um ógvusligu lýsingarnar hjá Williami Heinesen. Hóast annað hvørt orð hjá Mikkjali er óskiljandi, so ivast mann ikki eina løtu í, hvat hann meinar við.
Mynd: © Tormod Lindgren
Makt, konflikt og vón
Elsti sonurin, sum kemur úr glæsiliga París, koppar øllum á høvdið. Í klædningi skarar hann eitt sindur burtur úr Dýrindal-Joensen familjuni, sum øll er í føroyskum klæðum. Hann stendur ógvuliga einsamallur í síni ákæru og hevur ilt við at fáa stuðul frá familjuni. Leikurin er ógvuliga kensluborin og lagnan tung. Komiskar útsagnir, stuttligir persónar og vakur sangur fáa teg tó bæði at flenna og gerast vónríkan.
Leikurin lýsir ógvuliga væl, hvussu torført tað er at koma fram við loynidóminum, at egni pápi tín hevur misnýtt teg, og hvussu stóra makt pápin hevur yvir soninum og familjuni. Stundum tykist tað, sum sonurin ivast í egnu ákæru síni. Hann sleingir nøkur orð út í eini talu mitt undir borðhaldinum, men torir ikki at konfrontera pápan andlit til andlits. Óhugnaligt og kyniskt.
6 av 6 møguligum R'um
Ein heilt einastandi góður, spennandi og forkunnugur leikur! Eitt týdningarmikið og viðkomandi evni. Og ikki minst framúrskarandi góðir og livandi sjónleikarar.
Far í Veitslu!


text:
Orð og lag: Aage Samuelsen
Týtt: Kajfinn Hammer
1. Hvíldarleys reika menniskju íkring,
megna ei bróta óttans ónda ring.
Bert, troytta sál, hjá Jesus tú gerst sæl,
alt Hann kann gera væl.
2. Vónrænda sál, er myrkt har fyrr var ljóst?
Vend um til Jesus, hvíl teg við Hans bróst,
Hygg á Guðs Lamb og sanna víst tú skalt,
Hann fyrigevur alt.
3. Kom, sum tú ert til Hann, á, kom í dag!
Hann, sum á krossi doyði í tín stað,
turka Hann man hvørt tár av tínum kinn,
lat Hann í hjartað inn.
4. Himmalin bíðar, Jesus kemur skjótt,
síni Hann heintar áðrenn myrk gerst nátt.
Skalt tú tá verða við til Himmalin?
Kom, tú ert boðin inn.


text:
Myndir: NSÍ vann 3-2 á 07 Vestur
Myndir01-10-2017 - 17:54 -
Tað var 07 Vestur sum legði seg á odda fyrst tá ið Søren Nielsen skoraði til 1-0. Jann Benjaminsen javnaði til 1-1 eftir 43. min. Í yvirtíðini í fyrra hálvleiki legði Petur Knudsen NSÍ á odda 1-2. Pól Jóhannus Justinussen økti um munin tá ið 57. min vóru leiktir. Søren Nielsen minkaði um munin við brotsspartikið í 74. min. til støðuna 2-3. NSÍ vann dystin 3-2.
Les eisini: Nú er tað upp til B68 um 07 Vestur verður verðandi í EFFO-deildini


text:
- Tíðindi, mentan og ítróttur
Tunnil til Dals
Tað sigur meirilutin í fíggjarnevndini í álitinum til fíggjarlóg, sum varð samtykt í gjárkvøldið.
Samgonguflokkarnir í fíggjarnevndini skutu upp at játta eina millión krónur aftrat til tunnilstoymið, og tað varð eisini samtykt við aðru viðgerð.
Men við triðju viðgerð varð uppskotið broytt soleiðis, at eyka milliónin skal ikki fara til tunnilstoymið, men til at breiðka Oyndarfjarðarvegin í staðin.
Javnaðarflokkurin og Framsókn í fíggjarnevndini løgdu hetta broytingaruppskotið fram saman við Jógvani Skorheim í Sjálvstýri, og tað varð samtykt.
Sí eisini


text:
Orð: Annie Johnson Flint
Lag: Hubert Mitchell
Týtt: Meta av Fløtum (ørindini) og Øssur Berghamar (niðurlagið)
Upprunaheiti: He giveth more grace
1. Hann gevur meir náði, tá byrðarnar tyngjast,
hann styrkir enn meir, tá ið tung gerast stig.
Er kreppan enn stór, er hans miskunn enn størri;
um royndirnar økjast, hann økir sín frið.
Niðurlag: Guds náði er botnleys, ómáldur hans friður,
og aldri hans megi kann svinna avstað;
tí av sínum veldigu, ævigu skattum
hann gevur og gevur og gevur hvønn dag.
2. Tá vit eru ovbyrjað, orka ei meira,
útlúgvað og gevast á hálvari leið,
ei ment eru longur í stríðnum at standa,
Gud styrki tá sendir, hann svíkja kann ei.


text:
Illa meiddur kappsiglari bjargaður
Tað hevur eydnast avstralsku bjargingartænastuni (AMSA) at finna og bjarga illa meidda kappsiglaran, Abhilash Tomy, eftir eina samskipaða fleirtjóða leiting.
Tað var eitt indiskt hernaðarflogfar av slagnum P-8, sum fekk eygað á seglbátin, SV Thuriya, í vánaligum veðri sunnudagin einar 2.200 fjórðingar vestanfyri Perth.
AMSA fekk franska fiskiskipið, FPV Osiris, sum var á leiðini, at fara til hjálpar, og Tomy er nú bjargaður.
Hann var við í kappingini fyri seglbátar, The Golden Globe Yacht Rase, og varð illa meiddur í ryggin, tá 10 metrar langi seglbáturin í ringum veðri holvdist og fór runt 360 stig og misti mastrina fríggjanáttina. Í einum boðum fekk hann sagt frá, at hann fekk ikki rørt seg.
Í fyrstu boðunum, sum hann sendi umvegis fylgisvein leygardagin, stóð: “AKTIVERAÐ EPIRB. FÁI IKKI GINGIÐ. HAVI BRÚK FYRI BØRU.”
Í einum boðum, hann fær sent seinni, sigur hann millum annað, at hann hvørki fær etið ella drukkið, og hann kennir seg lamdan.
Nú er Abhilash Tomy bjargaður.
Kelda: The Maritime Executive


text:
Kortleggja sjóvarfalsorkuna
Náttúruvísindadeildin fer nú undir at kortleggja møguleikarnar fyri at vinna ravmagn úr sjóvarfallinum. Granskingarráðið og SEV stuðla verkætlanina.
Tann 1. mars fer Náttúruvísindadeildin undir eina 2 ára verkætlan, sum hevur til endamáls at fáa staðfest um og hvar møguleikar eru fyri at fáa elorku burturúr sjóvarfallinum, og at kanna hvørja ávirkan møgulig sjóvarfalsorkuverk koma at hava á rákið nærhindis.
Nýggja verkætlanin byggir á arbeiði at menna teldusimuleringar av sjóvarfallinum og streymmátingar, sum hevur verið á Náttúruvísindadeildini seinastu árini. Nú verður farið eitt stig víðari við neyvari sjóvarfalsmyndlum, umframt at streymmátingar verða gjørdar í fleiri av høvuðssundunum, fyri at kanna hvar á landgrunninum møguleikar eru fyri at troyta sjóvarfalsorkuna.
Gagnar eisini ali- og útróðrarvinnuni
Kanningarnar fara eisini at gagna ali- og útróðrarvinnuni, umframt at betur streymkunning verður tøk hjá skipaferðsluni.
Fyri góða planlegging og rakstur av einum alibrúki, er neyvur kunnleiki um rákið ein fyritreyt. Eisini kunnu úrslitini frá teldusimuleringunum brúkast til at meta um, hvussu smittur spjaðast við rákinum, um tað skuldi hent, at fiskasjúkur aftur fara at gera um seg í alivinnuna.
Streymkortini, ið Náttúruvísindadeildin hevur gjørt higartil, liggja inni í HÚK-skipanini, sum tykist at hava stóran áhuga millum útróðrarmenn. Kortini verða neyvari, og koma at fevna um størri økir á landgrunninum, tá henda verkætlanin er av.
Leggur grundarlag undir útbúgvingaruppgávur.
Eisini var ætlanin at úrslit frá hesari verkætlanini skuldi leggja grundarlag undir Bachelor og Master uppgávur innan havfrøði, varandi orku og at skilja lívfrøðina á landgrunninum. Í løtuni valdar stór óvissa um, hvussu tað verður við lesandi á Setrinum, men høvi er framvegis hjá lesandi við lærustovnar uttanlands at arbeiða við tilfarinum.
Ein møguleiki fyri eina master útbúgving, ið gevur góðar møguleikar at arbeiða við uppgávum um føroysk viðurskiftir, er felags norðurlenska masterútbúgvingin innan havvistfrøði og klima. Henda útbúgvingin er eitt samstarv millum universitetini í Íslandi, Bergen, Århus og Føroyum, og byrja teir fyrstu lesandi í heyst.
Granskingarráðið og SEV stuðla
Samlaði kostnaðurin av verkætlanini er um hálva triðju millión, harav Granskingarráðið hevur játtað 900.000 kr og stýrið í SEV hevur játtað 250.000 kr. Restina av kostnaðinum er eginíløga hjá Fróðskaparsetrinum gjøgnum lønarútreiðslur, streymmátaraútgerð og roknikraft á teldunum.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Skrivað hevur: Birita Matras Petersen
Fyri stuttum las eg ein blogg, ið lýsti troyttandi tíðina á miðnámsskúla. Sum nýfloygd pisa, nikkaði ein partur av mær, men hin parturin segði púra øvugt. Tað kundi sanniliga tykjast møðsamt at sita frammanfyri telduna og skriva eina køvisliga uppgávu, meðan man kulkaði eina heila kaffikannu í seg. Dagarnir við fýra blokkum og arbeiði aftaná skúlatíð við ónøgdum kundum, settu sín dám á mongu innlatingarnar. Hóast langligu dagarnar frammanfyri tómu word-dokumentini í heilsuskaðiliga langa tíð, var hetta ein hugnalig tíð á ein hátt. Eg hevði góða tíð, og tað var ikki neyðugt at grunda um framtíðina dagin langan.
Tá ið hugt verður afturá, vóru innlatingarnar í roynd og veru ikki so ræðandi, og vit kunnu bert vænta okkum fleiri avbjóðandi uppgávur, tess longri vit liva. Tíðin sum næmingur gongur seint, og tað kann tykjast, eins og eitt langt og myrkt berghol, ið ongan enda hevur, men umsíðir nærkast ljósið, og áðrenn vit vita av, standa vit við próvnum í hondini.
Í summar fekk eg húgvuna. Eg kundi umsíðir siga farvæl til tíðina á Kambsdali, og hetta skuldi hátíðarhaldast. Í trý ár hevði eg bíðað eftir stóru løtuni, og nú var eg fræls. Eg hevði ikki so mikið sum tikið húgvuna av høvdinum, tá eg fór í holt við at pakka ovurstóra ryggsekkin til mína fjakkaraferð í Evropa. Ætlanin var, at eg skuldi avgera framtíðarætlanir, meðan eg reikaði um á fremmandum gøtum. So var ikki. Ferðin kom at enda, eingin avgerð varð tikin, og eg stóð enn sum kánus.
Tað ger tað ikki nógv lættari, tá fólk við gløandi eygum í heilum spyrja: ”Hvat ætlar tú tær so núúú?”. Tað er torført at svara hesum spurninginum, og svar mítt broytist í heilum. Til tíðir geri eg tað lætt fyri meg sjálva, og svari bara: ”Eg veit ikki ordiliga.”. Fyrst má eg savna mær pengar, áðrenn farið verður í holt við nakað sum helst, men spurningar eru nógvir. Skal eg halda meg til tryggu oyggjarnar og fáa mær útbúgving her? Ella skal eg fara úr reiðrinum og sjálv flúgva av rókini, ella bíða til onkur skumpar meg út av?
Spurningarnir kunnu ikki standa ósvaraðir í ævir, tí tíðin bíðar ikki eftir mær, og eg má avgera, hvat eg ætli mær. Tað er november; dagar gerast styttri og styttri, og tað tykist, sum eg fái lítið burturúr. Meginpartin av tíðini siti eg og bíti negl, tí eg kenni á mær, at okkurt má gerast.
Við bivandi hjarta megnaði eg at ringja til altjóða skrivstovuna mikudagin, hóast alt. Fast Track-listin, umsóknarbløð, stuðul og øll kunningin, eg fekk, fløkir seg saman til eitt skrímsl, ið rópar á meg: ”Skunda tææær!”. Skrímslið murrar støðugt í bakgrundini, men kortini siti eg í sama stóli og trilli tummlar.
Nasadjarva skrímslið fer ivaleyst altíð at anda meg í nakkan, og tá eg umsíðir havi avgjørt, hvat eg ætli mær at lesa, sníkja onnur ivamál seg fram. Ilt er at siga, hvørji ivamál kunnu stinga seg upp, men ljósið kemur til sjóndar, tá vit nærkast endanum av bergholinum, eins og bergholið, ið endar, tá húgvan er komin á høvdið. Framtíðin fer altíð at tykjast kám, men vit mugu bara turka døggina burtur sum frægast.


text:
Orð og lag: Darlene Zschech
Týtt: Britt Rasmussen
Mín Jesus, mín hirði, ikki finst ein sum tú.
Hvønn lívsins dag prísa vit glað
tí kærleika, ið veittur varð.
Mín gleði, mín verja, borg mín og skjøldur tú ert,
alt, í mær er, hvørt andadrag,
altíð tær vil prísa hátt.
Rópa av frøi, syng fagnaðarsong,
heiður og hátign til konganna Kong!
Fjøll, rópið glað, brúsi hvørt hav,
tá títt navn verður nevnt!
Fegnast eg má um alt handaverk títt,
kærleiksband ævigt við teg nú er knýtt.
Einki kann metast við lyftini, tú mær gav.


text:
Orð: J.P. Gregoriussen
Lag: Kvæðalag (Hr. Sinklar)
1. Í Kirkjubø ein skúli stóð,
á egnar grund var settur,
so mangan góðan mann uppdró,
var høgt í heimi mettur.
Men hvat dugi eg,
sum alvegis fjónaður eri.
2. Upp vaks Sverri í Kirkjubø,
á skúlanum har hann lærdi;
at skúlin stóð á so tryggum støð,
tað fáur maður vardi.
3. Í Kirkjubø ein høgan veg
á skúlanum Sverri gekk,
var føroyingur líka sum tú og eg,
men ólíka læru fekk.
4. Hann lærdi Vulgatu og brøvini øll,
latínska lóg og rættir,
til hermannaleikir hann fór um vøll;
vit sakna teir dýru skattir.
5. Hann fór til fjals á høgan knút,
seg upp um ennir krøkti;
hann gjørdi bátar og róði út
og bjargafuglin søkti.
6. Hann hevði ikki verið av Føroya jørð,
men so gott hevði hann treysti,
at hann tók Noregi inn við svørð;
varð konungur ein hin besti.
7. Noreg tók hann við harraskjold,
tað var hann borin at arva,
og Erling Skakki, sum stýrdi við vold,
hann mátti nú springa av knarva.
8. Erlingur Skakki, sum tiltikin var
so víða, sum kringlan var drigin,
tá honum saman mót Sverra bar,
hvørja ferð varð hann sligin.
9. Í havið leyp Magnus Erlingsson,
hann skuldi mót Sverra herja,
og Valdimar Sigur í danskari lon
ikki var maður at verja.
10. Hin danska flota við valdum lið
teir tvær ferð mót Sverra sendu,
har summir fullu, hann summum gav grið,
so hámir teir heimaftur vendu.
11. Tá Magnus og Erlingur høvdu lívið spilt,
ilt var við at gera,
hann Svína-Pætur tey boð so snilt
læt fram í Bjørgvin bera.
12. Tíðin hon goymdi teir viðgitnu menn:
Sverra og Svína-Pætur;
tó nælir her grønskan í Føroyum enn,
nú grør eftir langan vetur.
13. Tit føroyingar minnist og gevið ans
og fedrarnar ikki svíkið,
í Føroyum ein kongur er vaksin til mans,
og fáur var hansara líki.
Men hvat dugi eg,
sum alvegis fjónaður eri.


text:
Øll arbeiðspláss omanfyri 9 fólk skulu hava trygdarumboð, hvørs uppgáva er at vera umboðið hjá arbeiðsfólkinum. Er arbeiðsplássið omanfyri 20 fólk skal ein trygdarnevnd setast.
Trygdarumboð eins og álitisfólk hava serliga verju mótvegis uppsøgn. Sí nærri upplýsingar í lógini um arbeiðsumhvørvi, umframt at til ber at venda sær til Arbeiðseftirlitið. Sí eisini Arbeiðseftirlitið.
Trygging FA/HAF
Føroya Arbeiðarafelag og Havnar Arbeiðsmannafelag hava felags trygging. Allir limir teirra eru tryggjað við hættisligari sjúku og deyða og børnini eru tryggjaði við hættisligari sjúku. Feløgini hava eisini eina lokaupphædd, sum limir fáa útgoldið, tá ið teir fylla 67 ár. Fyri at fáa lokaupphæddina skalt tú í 2009 hava verið limir fakfelagnum í minst 9 ár út í eitt, tá ið tú fyllir 67 ár.
* til ber at síggja yvirlit yvir hvørjar hættisligar sjúkur tryggingin fevnur um í faldaranum felagslívstrygging hjá Havnar Arbeiðsmannafelag og Føroya Arbeiðarafelag. Faldarin finnur tú her
Avtalur við onnur feløg
FA og HAF hava tryggingaravtalur við arbeiðarafeløgini í Klaksvík, soleiðis at til ber hjá limum at ferðast ímillum sáttmálaøkini uttan at hetta hevur ávirkan á tryggingina og møguleikan at fáa lokaupphædd. Í næstum verður avtala gjørd við Fiskimannafelagið soleiðis at sjófólk og fólk á landi ikki missa rætt til lokaupphædd, um tey fara inn á arbeiðsøki hjá hvør øðrum.
Trygging FF
Sum limur í Føroya Fiskimannafelag er tú tryggjaður, um illa vil til og tú ella børn tíni gerast hættisliga sjúk.
Føroya Fiskimannafelag hevur tryggjað limir sínar og teirra hjúnaðarfelaga/sambúgva við deyða, umframt at tey sum gerast 67 ár fáa eina lokaupphædd útgoldna.
Fyri at fáa lokaupphædd í 2014 skalt tú hava verið limur í fiskimannafelagnum seinastu 10 árini, og samanhangandi tey seinastu 5 árini áðrenn tú gerst 67 ár.
Til ber at síggja tryggingarfaldarin við at trýsta á her


text:
Uppskot til eykajáttanarløgtingslóg til Føroya Symfoniorkestur
Løgtingsmál nr. 141/2011: Uppskot til eykajáttanarløgtingslóg fyri mars 2012-3
§ 7. Mentamál
A. Yvirlit
Játtanar yvirlit
Tús. kr. Netto Útreiðslur Inntøkur
Útreiðsluætlan 300 300 –
Løgu ætlan – – –
Mentan 300 –
7.24.2. Skapandi og útinnandi virksemi 300 –
B. Játtanir
Útr. Innt.
– Tús. kr. –
7.24.2. Skapandi og útinnandi virksemi
24.2.01. Tónleikur og sangur (Stuðulsj.) J: 1.303 –
EYJ: 300 –
Viðmerkingar:
Føroya Symfoniorkestur hevur fingið 975.000 kr. á fíggjarlógini í fleiri ár, men hendan
játtan er í 2011 og 2012 minkað til 938.000 kr., og í fíggjarætlanini fyri 2013 og 2014 er
somuleiðis ætlanin, at Symfoniorkestrið skal fáa 938.000 kr.
Verður hugt eftir umfatandi virkseminum, so er eingin ivi um, at symfoniorkestrið spælir
ein stóran leiklut á føroyska mentanarpallinum. Virksemið er økt, og góðskan betrað
munandi hesi nærum 30 árini, orkestrið hevur á baki. Orkestrið spælir tónleik fyri hvørt
oyra og til allar aldursbólkar. Orkestrið bíleggur nýggj verk og er sostatt við til at gera
íløgur, skjalprógva og ríka um føroyska tónleikamentan. Harumframt er ein av
týdningarmiklu leiklutunum hjá orkestrinum at virka sum bæði lopfjøl og pallur hjá
føroyskum solistum, kórum og gevur tónleikalærarum og framkomnum næmingum ein
møguleika at framføra á yrkislistarligum støði. At kunna framføra tónleik er jú
høvuðsorsøkin til, at hesi hava nomið sær ella eru í gongd við útbúgving á tónleikakonservatorium
uttanlands.
Musikkskúlin útbúgvir hvørt ár tónleikarar, sum fara út í heim at lesa, og stórt tal gongur í
dag á altjóða konservatorium. Hesi skulu eisini hava okkurt at koma heim til. Tí er sera
umráðandi at fáa Symfoniorkestrið upp á eitt støði (við talið av konsertum, og skipaðari
tilgongd av pengum) so hesi, okkara framtíðar tónleikarar, hava okkurt at flyta heim til.
Í 2004 fekk táverandi landsstýrismaðurin í mentamálum handað eitt álit um, hvussu
Symfoniorkestrið framhaldandi kann halda støði og mennast í framtíðini. Tilmælið var, at
teir tónleikarar í orkestrinum, ið eisini eru musikkskúlalærarar, fáa sum ein part av síni
starvssetan eitt ávíst tímatal at framføra tónleik. Hesin parturin kann umsitast av
orkestrinum í samstarvi við Føroya Musikkskúla. Symfoniorkestrið skal so leggja ætlanir
um venjingar, konsertir og samstarv við skúlar til rættis. Eykajáttanin kundi t. d. verið nýtt
til at seta hesa skipan í verk.
Á Løgtingi, 28. februar 2012
Høgni Hoydal Sirið Stenberg Páll á Reynatúgvu
Bjørt Samuelsen Gunvør Balle Kristina Háfoss


text:
Stytt útbúgving
Umsøkjari til heilsuhjálparaútbúgvingina.
Til tín við nógvum arbeiðsroyndum,
sum ófaklærd innan heilsu- og røktarfakið
Í januar mánaða á hvørjum árið, kanst tú søkja um styttri útbúgving til heilsuhjálpara, um tú hevur:
Váttan fyri minimum eitt ára arbeiði sum ófaklærd innan eldrarøkt, fulla tíð.
Ella 2 ár hálva tíð.
Arbeiðsroyndirnar skulu vera innanfyri seinastu 5 árini.
Styttingin fer fram soleiðis
- Tú byrjar í januar við 1. skúlatíðarskeiðið, 3 mánaðir.
- Eftir tað skiftir tú yvir í ein eldri flokk, til 2. skúlatíðarskeið, og tekur soleiðis alla teori í einum, uml. 6 mánaðir íalt.
- Síðani fert tú í starvsvenjing í 3 mánaðir. Starvsvenjingin kann liggja kring landið.
- Endað verður við 2 próvtøkum í desembur.
Tú byrjar í januar og er liðug/ur í desembur. Hendan loysnin hevur minni flyting av bústaði við sær enn um tú tekur fulla longd, við steðgi í starvsvenjing 2.
Vanliga vildi tú verið liðug/ur í mars mánaða árið eftir.
Umsóknarfreistin er 1. novembur, sum til vanliga heilsuhjálparaútbúgving.
Arbeiðsváttan skal til og krøvini til hesa eru:
Tíðarskeiðið skal framganga týðiliga. (ikki neyðugt við lønar/tímaseðlum)
Tímatal ímeðal pr. viku ella mánaða, skal framganga av váttanini.
Undirskrivað av arbeiðsgevara.
Arbeiðið skal vera innan røkt, og skal hava verið við møguleika fyri upplæring frá heilsustarvsfólki. Uppgávurnar skulu vera sum tær uppgávur, ið ein heilsuhjálpari vanliga hevur.
Møguleiki er bert at søkja í januar, eftir hesari skipan. Freist 1. novembur.
Tú søkir eftir somu treytum sum vanligur umsøkjari.
Aðrir møguleikar fyri frítøku fyri starvsvenjing:
Kann eisini fara fram við at tú fylgir sama flokki allan vegin í 15 mánaðir sum útbúgvingin vanliga varir. Tú heldur ein steðg í 3 mánaðar, tá fyrsta starvsvenjing byrjar. Tá kanst tú velja at arbeiða og forvinna tær pening sum ískoyti til stuðulin tú fært frá Studna. Les meira


text:
Signhild Petersen, Renate Weber Ehlers og Joan Smidt Skibenæs eru júst vorðnar lidnar við útbúgving teirra sum serlæknar í almennum medisini – vanliga nevnt kommunulækni.
Tær hava tikið 4 ½ ára serlæknaútbúgvingina á Landssjúkrahúsinum og hjá kommunulæknaskipanini, har tær hava verið í ymiskum læknaviðtalum runt í landinum, ávikavist á Sandi hjá Dánjal Petur Højgaard, í Miðvági hjá Marjus Dam, í Kollafirði hjá Djóna Joensen, í Tórshavn hjá Turid Petersen, Sten Larsen og Katrin Rubek Nielsen.
Tær hava allar fingið okkurt styttri vikariat úti hjá kommunulækna.
Í Føroyum er útbúgving av serlæknum í almennum medisini skipað í samstarvi millum Landssjúkrahúsið, Kommunulæknaskipanina og Videreuddannelsesregion Øst í Danmark.
Útbúgvingartíðarskeiðið fevnir um ymiskar kliniskar starvstíðir á Landssjúkrahúsinum og í kommunulæknaviðtalu, umframt eina røð av skeiðum v.m. í Danmark og í Føroyum. Í løtuni eru 11 læknar undir útbúgving til kommunulækna. Væntandi verða 2 læknar afturat liðugt útbúnir 31. august í ár.
Landssjúkrahúsið fegnast um verða við til at útbúgva nýggjar kommunlæknar, og hevði í hesum sambandi bjóðað kommunulæknunum til eina hátíðarløtu.
Á myndini síggjast frá vinstru, Signhild Petersen, Renate Weber Ehlers, Johan Jansson, varastjóri á LS og Joan Smidt Skibenæs.


text:
Monday, April 26, 2010
Røða á hugnaløtu hjá Tjóðveldi flaggdagin
Klandur, kegl og kjak. Tað kann tykjast rættiliga negativt, tann mátin ósemja og stríð hava merkt føroyska listaheimin seinastu seks árini. Summi siga, at tað fer at ganga yvir, onnur halda, at tað altíð hevur verið og altíð fer at vera soleiðis og so eru tað nokkso nógv, sum halda, at vit bara skulu taka tað heilt róligt og bíða til nýggjur leiðari er komin á Listasavnið, tí so gongur ósemjan yvir av sær sjálvum. Vit bíða og meðan vit á so mangan hátt eru í bíðistøðu kenst umráðandi at minna á, at upprunin til ósemjuna í føroyska listaheiminum er positivur – í øllum førum um vit fata eina yrkisgerð av føroyska listaøkinum sum nakað positivt og tað geri eg. Eg haldi tað vera einki minni enn fantastiska gott og eitt tekin um progressivt áræði, tá listafólk sum Zacharias Heinesen, Hanni Bjartalíð, Hansina Iversen, Rannva Kunoy, Tóroddur Poulsen m.o. – gomul sum ung - krevja eina listfakliga leiðslu á okkara listasavnið. Og eg eri púra ósamd við mentamálaráðharranum Helenu Dam á Neystabø, sum í síni føðingardagsrøðu til Listasavnið herfyri, gjørdi seg til talsmann fyri eini næstan rindalistiskari og í øllum førum serstakliga flegmatiskari støðu listini viðvíkjandi. Hon brúkti eina fimm ára gamla grein hjá fólkalívsfrøðingi Eyðuni Andreasen sum grundgeving fyri eini støðutakan, sum í stuttum gongur út uppá, at vit í staðin fyri at tosa so nógv um góðsku og fella dóm yvir hvørjum einstøkum listaverki, um tað er nóg gott ella ikki fyri at fáa loyvi at rópa seg sjálvt listaverk, heldur skulu hugsa um hvussu vit kunnu stimbra føroyska listaumhvørvið sum heild.
Tað er sjálvandi eisini nokkso nógv lættari at tosa um heildina, at lata standa til og fordeila heiður og æru og stuðulspening nøkulunda líka millum øll tey mongu hugagóðu, sum eyðsýniliga ikki kunnu vera listina fyri uttan. Á henda hátt sleppur tú undan at skula taka dagar í millum hvat er gott og hvat er minni gott. Spurningurin er bara um okkara lítla land hevur ráð til tílíkt ábyrgdarloysi, sum hevur við sær ein negativan spiral av vánaligari list, sum sendir vánalig signal, sum vit í løtuni uppliva Listasavnið gera tað. Eisini innan myndlistina tørvar okkum positivar fyrimyndir, tí tað er greitt, at breiddin, amatørlistin, hugagóð børn, ung og vaksin og so listaúrmælingarnir eru tvær síður av somu søk. Úr áhuganum sprettir yrkislistin og í framúrskarandi yrkislistaframsýningum kunnu vit øll somul spegla okkum.
Eitt gott dømi um, at tað loysir seg at taka ábyrgd og veruliga dyrka ta góðu professionellu listina er listakvinnan Rannva Kunoy. Hon hevur gjørt hesa myndina í Steinprenti, ið er partur av eini myndarøð við heitinum Frontal, sum hon í takksemi lat Studentaskúlanum í Hoydølum í fjør. Rannva Kunoy fekk í 2004 trý ára starvslønina frá Mentanargrunni Landsins, ið hevur havt ómetaliga stóran týdning og sum m.a. gjørdi, at listakvinnan fekk frið í heili trý ár at menna seg listarliga uttan at skula hugsa um at framleiða og selja list til lívsins uppihald. 4.juni í ár verða nýggjastu myndir hennara at síggja á Summarframsýningini í Norðurlandahúsinum, sum í ár er ein serframsýning við Rannva Kunoy. Eg havi skipað fyri framsýningini og ritstjórnað kataloginum, sum fleiri áhugaverdir høvundar hava skrivað til (Gunnar Hoydal, Tom Morton og Pernilla Holmes). Eg havi eisini sjálv skrivað ein tekst í kataloginum og ætlaði sum eina lítla smakkiroynd at lesa okkurt upp úr honum:
"Bæði í málningum og í steinprentum hevur Rannva Kunoy eksperimenterað við sera ymiskum stílsløgum, men seinastu tvey árini hevur hon við aga arbeitt við at menna ein sermerktan, minimalan stíl í myndum, sum á onkran hátt minna um myndirnar á gjøgnumbrotsframsýningini í Listasavninum í 1999 samstundis sum hesar nýggju myndirnar peika frameftir bæði í hennara verki og í føroyskari listasøgu. Nýggjaru málningarnir hjá Rannva Kunoy eru bygdir upp av nógvum elatunnum løgum av máling, sum tilsamans mynda gjøgnumskygdar formar, ið eins og óítøkiligur roykur ella skýggj seta ferð á hugmyndir áskoðarans, tó at myndirnar eru grundleggjandi nonfigurativar. Listakvinnan brúkar í sínum myndum verk hjá øðrum listafólkum, sum verða kopierað, avskeplað og síðani yvirmálað og á henda hátt eru listasøgulig spor ella sitat løgd í myndirnar, sum arbeiða við og ímóti ímyndingum áskoðarans og sum gera upplivingina av myndunum djúpari og fjølbroyttari.
Rannva ger ofta myndarøðir, ið tykjast hóska til hennara listarliga hugsunarhátt við denti á prosessir, ið ikki bert gongur út uppá at skapa ella at mála eina mynd, men sum eisini snýr seg um sjálva mannagongdina; at fjala og taka burtur, yvirlappa, turka og finna fram aftur. Latínska heitið á røðini FRONTAL merkir frammanífrá og gevur fleiri og mótsetningsríkar assosiatiónir til klassiska grikska standmyndalist og til samanstoyt av tí ordiliga harðliga slagnum, sum t.d. at fáa ein frammaná. Tá røðin FRONTAL var liðug í 2009, var hon úrslit av óvanliga nógvum arbeiðstímum á verkstaðnum í eini arbeiðsgongd, sum setti stór krøv bæði til ta kritisku listakvinnuna og til prentararnar, Jan Anderson og Fríðu Matras Brekku, ið vara av Steinprenti í Havn. Í fyrstu syftu taldi røðin fimm stór prent, men við einum appendixi uppá tvær myndir, telur hon í dag sjey stórar, vertikalar myndir og er at meta sum eitt høvuðverk í samlaða verkinum hjá Rannvá Kunoy. Myndirnar eru abstraktar og á sama hátt sum í øðrum myndum hjá Kunoy, er allíkavæl okkurt, sum tú onkursvegna kennist við.
Tann svarta og tann reyða endamyndin tykjast báðar meira ekspressivar enn hinar og hava eitt meira beinleiðis árin á áskoðaran, ið beinanvegin gerst varugur við ein løgnan dám av autentisiteti, ið merkir myndirnar. Hesin autentisitetur er fleirstreingjaður, m.a. sýnist ójavna myndaviðgerðin onkursvegna meira manuel enn maskinuframleidd. Sum heild er torført at meta um tann tøkniliga upprunan, tá hvørki penslastrok ella litografiskt tøkni annars hómast á skjóruta myndaflatanum, ið eisini tykist fánaður eins og eitt gamalt skjal, ið hevur verið samanlagt, rukkað og sum er slitið, litfarið av tíðarinnar tonn. Orsakað av miðsavnaða bygnaðinum og serstaka ljósskiftinum, ið er átøkt ljósgeislum, sum lýsa úr miðjuni á myndunum og út um myndaflatan, geva bæði tann svarta og tann reyða myndin alt fyri eitt hugasamband við eitthvørt átrúnarligt, eitt nú gamlar Kristuslýsingar í t.d. prentmyndum Rembrandts, eins og tann kenda líkverjan í Torino kemur tær til hugs og her stingur tankin um myndlistarliga autentisitetin seg sanniliga upp aftur. Líkverjan er ferð eftir ferð mett at vera følsk og framleidd í 13.øld, men tað ger hana ikki minni áhugaverda. Tí, tá tú stendur eina løtu framman fyri myndunum, er tað sum um linjurnar, ið skerast mitt í myndini eru alt ov beinar og hárfínar í mun til upprunaliga fataða autentiska, guddómiliga, hondgjørda ella forna árinið. Er tað ikki brádliga sum um myndin í veruleikanum er sett saman av fýra A4 pappírsørkum, ið hava verið ígjøgnum eina illa virkandi fotokopimaskinu? Og hetta leiðir víðari til hugsanir um hví tað hondgjørda í grundini skuldi havt meira trúvirði enn tað maskingjørda? Á henda hátt spæla myndirnar á markinum millum sera ymiskar konnotatiónir, ið støðugt føra áskoðaran aftur og fram úr dýpinum, inn aftur á tað heilt grunna og útaftur..."
Við vón um, at tit øll koma til upplatingina í Norðurlandahúsinum 4.juni takki eg fyri høvið at greiða frá.
Posted by Kinna Poulsen at 9:12 AM
Subscribe to: Post Comments (Atom)


text:
Vinarbýir
Eiðis kommuna er partur av størstu vinarbýaketuni í Norðanlondum, rópt foreningen NORDEN ellaNorrønafelagið. Fyrsta lokala deildin av felagnum varð stovnað á Siglufirði í 1938. Føroyska deildin varð stovnað í 1986, men eiðisfólk luttóku í vinarbýatiltøkum longu í 1982.
Umframt Eiði eru vinarbýirnir Arsuk í Grønlandi, Siglufjørður í Íslandi, Herning í Danmark, Husby í Slesvig, Holmestrand í Noregi, Vanersborg í Svøríki, Kangasala í Finnlandi og Áland.
Samstarvið millum vinarbýirnar hevur verið ymiskt, men hesi seinnu árini hevur tað fyrst og fremst verið av mentanarligum slag. Norrønafelagið stendur fyri ein stóran part fyri tí praktiska í hesum sambandi.
Fýra ferðir hevur vinarbýastevna verið á Eiði; í 1988, 1996, 2006 og 2014.
Ein bóklingur varð fyri nøkrum árum síðani gjørdur um søguna hjá Norrønafelagnum. Bóklingurin finnist her.


text:
Ari av Rana
12.06.2018 - 10:52
Ítróttur > Ítróttur > Svimjing
Svimjararnir høvdu nakrar góðar dagar um vikuskiftið, tá FM í langgeil varð hildin í Páls Høll í Vági. Umframt at meginpartin av svimjarunum tóku seg fram, vórðu 5 met sett á stevnuni.
Serliga væl gekk hjá besta mansliðinum hjá Havnar Svimjifelag, sum megnaði at seta nýggj føroysk met á øllum trimum liðsvimjingunum, sum teir kundu luttaka í. Í 4x100 metrar blandað svimjing settu Óli Mortensen, Alvi Hjelm, Niels Nattestad og Bartal E. Eidesgaard met við tíðini 4:11.85. Gamla metið átti SuSvim við tíðini 4:12.18.
Næsta metið somu svimjararnir úr Havnar Svimjifelag tóku var í 4x200 metrar frísvimjing. Nýggja metið eitur 8:05.01. Gamla metið átti Havnar Svimjifelag við tíðini 8:08.47.
Triðja metið, sum besta mansliðið hjá Havnar Svimjifelag setti, var í 4x100 metrar frí. Óli Mortensen, Johan N. Dam, Alvi Hjelm og Bartal E. Eidesgaard svumu greinina við tíðini 3:40.47. Gamla metið átti SuSvim við tíðini 3:42.95.
Ægir dreingir vildu eisini sleppa upp í part, og teir gjørdu ikki mætari enn at seta tvey juniormet í frí liðsvimjingunum. Í 4x200 frí settu Róku Trygvason, Martin V. Sivertsen, Denis Voropaev og Nathanael A. Matras nýtt juniormet við tíðini 8:52.91.
Í 4x100 metrar frí settu somu svimjararnir nýtt føroyskt juniormet við tíðini 3:57.26.
Kelda: Svimjing.com


text:
Vágs Býráð hevur á fundi 28. august 2017 samtykt reglugerð fyri flogfenaðhald, har endamálið við reglugerðini er at tryggja, at flogfenaðhald ikki elvir til ampa fyri grannar og onnur.
Reglugerðin umfatar bæði nýggj flogfenaðhald og tey, sum eru í tættbygdum øki, tó er vinnuligt virksemi undantikið. Tey, ið ætla at halda flogfenað, eiga at boða næstu grannum sínum frá, og kunnu spyrja seg fyri hjá kommununi, um ivamál eru
Flogfenaðhald, ið longu eru skipað, áðrenn reglugerðin kom í gildi, kunnu halda fram, sum er, men kunnu koma undir reglurnar , hvussu skal gerast við búr, girðing, fóður, tøð osv. Forboð ella krøv kunnu verða sett teimum, ið hava flogfenaðhald.
Reglugerðin ásetur millum annað, at ikki er loyvt at hava flogfenað gangandi leysan á gøtu, vegi ella øðrum øki, sum er opin fyri vanligari ferðslu ella aðrari atgongd hjá fólki. Eisini mugu hanar ikki vera uttandura millum kl. 21 á kvøldi og kl. 8 á morgni.
Reglugerðin fyri flogfenaðhald kemur í gildi 15.oktober 2017.
Reglugerðin er her: Reglugerð fyri flogfenaðhald í Vágs Kommunu


text:
Regatta 3.august
Fríggjadagin 3. august verður árliga Regattasiglingin. Siglt verður av Eiði til Hósvíkar kl. 16.30.
Tá komi verður til Hósvíkar verður góður døgurði at fáa í bygdarhúsinum sum kendi kokkurin Ruben Busk ger, og leygarmorgunin er morgunmatur.
Kostnaður fyri luttøku, íroknað regatta blusu, armband og báðar máltíðirnar, er einans 150 kr. Campingvognar eru eisini vælkomnir, einasta krav er at hava atgongumerkið sum øll onnur.
í Tónaneystinum verða Hanus G Johansen, Elin Súsanna Wiberg Mortensen og Gudmund Mortensen. Síðani verður felagssangur og miðnáttarrøða við Ben Arabo.
Á miðnátt verður dansur við SPAÐAR 5 í Bygdarhúsinum. Kostnaður til dansin er 150kr.
Tilmelding fer fram við at ringja á: 722421/560022 ella við at senda ein teldupost á hosvik79@gmail.com. Seinasta freist at melda til er mikukvøldið 1. august 2018.
Prísurin er sera góður. Kostnaðurin er 150 kr. fyri vaksin, og børn upp til 14 ár einans 100kr.
Í 2016 var flottur filmur gjørdur - Filmur sæst her.
Vinaliga
Hósvíkar Róðrarfelag


text:
Myndin omanfyri frá á ólavsøku 1946 er stuttlig og áhugaverd at síggja. Fimleikarin, sum ber flaggið er Arni Olsen, og maðurin, sum slær á stórutrummu er Grægaris Gregoriussen, sum er pápi kenda fyrrverandi HB spælaran Brynjer Gregeroissen. Myndin er eisini áhugaverd, tí skrúðgongan fer oman Tróndargøtu og ikki sum nú oman Niels Finsensgøtu. Tá eg síggi slíka mynd, hyggi eg eisini eftir smálutum. Stuttligt at síggja dreingjamótan um hetta mundið. Mótin lítið broyttir frá vit vóru smádreingir í 1950 og 1960-árunum. Allir dreingirnir í hvítari skjúrtu, stuttum buksum og hosum upp undir knæ. Onkur drongur er í “plusfour” buksum, sum vit eisini gingu í.
Arna Olsen kendi eg væl, tí hann búðu skamt frá Smæruni, har pápi mín arbeiddi. Tá eg lærdi til bilsmið hjá Vilhelm Nilsen frá 1967, arbeiddi Arni í kontórinum. Minnist, hvussu hann jakstraði okkum, tí mangan vóru vit ov seinir at skriva arbeiðsseðilin og vikuseðilin. – Fái eg ikki vikuseðilin seinast á middegi hósdagin, fáa tit onga løn fríggjadagin. Tá vóru menn skjótir við vikuseðlinum.
Tróndargøtan er ikki nógv broytt. Longst burtur sæst Nonnuskúlin við serliga kirkjutorninum. Nonnuskúlin varð bygdur í 1934. Tá flest nonnur vóru í Føroyum, vóru tær 24 nonnur. Nú er tær seks. Á horninum nærmast til høgru hevði Knud Lambaa handil. Ì hvíta húsinum høgru megin búðu tey á Skarv. Aftur til dreingjamótan. Miðskeiðis í 1960 – árunum broyttist dreingjamótan skjótt. “Plusfour” buksurnar hildu fram eina tíð afturat, men stuttu buksurnar vóru skiftar út við smartar langar terlenbuksur og cowboybuksur. Vit vóru tá fóru tá inn í rokktíðina.
Húsini niðan Tróndargøtu eru lítið broytt, tó at har komu nakrir stórir bygningar tildømis Køkubúðin og Evangeilihúsið. Longri uppi kom so stóri Tórshavnar kommunuskúli í 1956 og Brandstøðin. Men nógv av húsum eru varðveitt tó broytt eitt sindur. Áhugaverd og stuttligt mynd. (Vagnur)


text: Í dag varð boðað frá, at Ólavur Rasmussen er settur stjóri fyri stóra mentanarhúsið á Drelnesi. Hann var longu settur stjóri í fjør, men tá var rumbul um stjórasetanina og tí varð søkt umaftur. Einki óvæntað er í hesi setanini. Ólavur Rasmussen er føddur í 1957 - hann fyllir seksti ár 27.november í ár. Hann varð student í Hoydølum í 1977 og í 1986 leyk hann kandidatútbúgvingina í gudfrøði við lærda háskúlan í Reykjavík. Hann hevur arbeitt sum prestur uttanlands í m.a. London og Suðurslesvig og var nøkur ár prestur í Hvalba. Í 2013 gav hann út bók um Søren Kierkegaard, men seinastu mongu árini hevur navnið Ólavur Rasmussen næstan verið synonymt við SALT verkætlanina suðuri á Tvøroyri. Hann er eldsálin, sum skaffaði stóru upphæddina, ið tryggjaði útgangsstøðið undir kostnaðarmiklu uppafturbyggingini av saltsiloini. Nú verður risastóra framtíðar avbjóðingin, at fáa SALT til at bera seg fíggjarliga og listarliga, hansara. Fyrsta tiltakið á skránni hjá nýsetta stjóranum verður lokalt. Tað verður "Oyggjakvøld" í sambandi við, at stóri bygningurin hjá Varðanum Pelagic brendi.


text:
Arbeiðsbókin til Eitukoppin hevur fleiri uppgávur enn arbeiðsbøkurnar til Grindalokkin, 1. flokkur og Høgguslokkin, 2, flokkur. Men færri evnir. Uppgávurnar eru eisini torførari, og lagt verður upp til at arbeitt verður næmingalagað.
Arbeiðsbókin er eins og næmingabókin býtt sundur eftir evnum, og hon leggur upp til, at arbeitt verður í henni aftan á, at flokkurin hevur prátað um evnið í næmingabókini.
Heilt fitt av landafrøði uppgávum eru í arbeiðsbókini, og fyri at loysa tær uppgávurnar, mugu næmingarnir brúka Heimsatlasið.
Teldan, internetið og snar.fo verða eisini tikin í brúk, fyri at loysa nakrar av uppgávunum.
Arbeiðsbókin er í A4 stødd og í litum.
Í lærarabókini til Eiturkoppin eru uppskot um, hvussu arbeiðast kann við hvørjari einstakari opnu. Í lærarabók...
Næmingabókin er eins og undanfarnu bøkur í heimstaðarlærurøðini, Grindalokkur til 1. og Høgguslokkur til 2. fl...


text:
Vendisnípa
Vendisnípa ella skógsnípa (frøðiheiti - Scolopax rusticola) er reydligari á liti enn mýrisnípa og nógv størri — nakað sum dúgva til støddar. Í Føroyum eigur hon ikki, men nógv í skógunum í Noregi og Svøríki. Um heystið flytur hon suður til Onglands, og møtir hon tá tráum vindi av eystri ella landsynningstømingi, so koma nakrar higar. Tær halda seg í haganum, men lítið sæst til teirra. Mýrisnípu dámar væl um dimmið, og skógsnípuni enn betur; hon er rættur náttarfuglur. Um dagin situr hon so væl fjald, at tú fært ikki eyga á hana, fyrr enn hon flýgur upp stutt frá tær. Tá skundar hon sær nakað burt og setur seg aftur líka væl fjald. Fert tú hagar, sum hon hvarv, letur hon teg ikki koma sær so nær; og heldur tú við at leita eftir henni, verður hon styggari hvørja ferð eftir aðra. Sum veturin líður fækkast tær og hvørva. Um várið, tá ið tær eru í norðurferð, koma stundum nakrar aftur, men so skjótt tær fáa lagaligan byr, leita tær burtur hiðani til heim sítt.
Keldur[rætta | rætta wikitekst]
- Mikkjal á Ryggi: Fuglabókin, Dýralæra II. 1951.


text:
Ari av Rana
15.01.2018 - 23:23
Mentan > List > Filmslist
Viðurkenda filmsheimasíðan, Rotten Tomatoes, hevur gjørt yvirlit yvir teir 10 filmarnar frá 2017, sum fingu hægst meting frá hyggjarunum.
Ovast á listanum finna vit ræðu- og spenningsfilmin Get Out. Get Out er um ein afro-amerikanska drong, sum fyri fyrstu ferð møtir foreldrunum hjá hvítu damu síni. Men alt er ikki sum tað sær út.
Serligt við listanum er, at hyggjararnir ofta dáma aðrar filmar, enn serfrøðingarnir gera. Hetta sæst væl á listanum, har vit finna fleiri spenningsfilmar. Eitt nú eru Star Wars: The Last Jedi, Wonder Woman, Logan, og Thor: Ragnarok á listanum.
Listin er hesin:
1. Get Out
2. The Big Sick
3. Dunkirk
4. Wonder Woman
5. Lady Bird
6. Logan
7. Baby Driver
8. Star Wars: The Last Jedi
9. Coco
10. Thor: Ragnarok


text:
Vit sóknast eftir einum dugnaligum deildarleiðara til at leiða og mynda Miðstovu á Eysturoyar røktar- og ellisheimið. Miðstova er ein bú- og rehabiliteringseind – býtt á 20 búpláss og 4 rehabiliteringspláss
Sum deildarleiðari ert tú partur av deildarleiðslutoyminum í Roðanum og hevur tætt samstarv við leiðaran.
ARBEIÐSUPPGÁVURNAR HJÁ DEILDARLEIÐARANUM ERU:
• At ganga á odda í at mynda og lýsa tænastuna á deildini og hjá Roðanum sum heild.
• At seta í verk, samskipa, miðla og leiða Miðstovu.
• At tryggja trivnað og fakliga menning.
• At miðla og seta í verk verandi og nýggja vitan innan sjúkrarøkt, røkt, rehabilitering og fyribyrging.
• At skapa eitt áhugavert arbeiðspláss.
• At samstarva innanhýsis og tvørtur um mørk.
• At hava dagligu ábyrgdina av starvsfólkahópinum.
• Saman við dygdarmennaranum at hava ábyrgd av, at menna Miðstovu sum útbúgvingarstað hjá lesandi og næmingum.
FØRLEIKAKRØV:
• Prógv og góðkenning sum sjúkrarøktarfrøðingur.
• Møguliga leiðsluútbúgving.
• Viðkomandi arbeiðsroyndir.
• Dugur at síggja týdningin av tvørfakligum samstarvi.
• Góð samstarvsevni.
• Góð samskiftisevni – bæði skriftliga og munnliga.
• Góð analytisk evni at miðla og seta í verk.
• Forvitin, týðilig/-ur og rúmlig/-ur.
• Gott yvirblikk.
• Megna at halda fast og kunna skera ígjøgnum.
• Góðan KT- førleika.
• Tola møguligar broytingar í starvinum.
SETANARVIÐURSKIFTI:
Starvið verður at seta 1. januar 2019 ella eftir nærri avtalu og verður lønt sambært KAF/Fíggjarmálaráðnum og Felagnum Føroyskir Sjúkrarøktarfrøðingar.
UMSÓKN:
Umsókn saman við prógvum, góðkenning, og CV skulu sendast til rodin@rodin.fo og viðmerkjast “deildarleiðari til Miðstovu”. Umsóknarfreistin er 12. oktober 2018.
Meira fæst at vita um starvið við at venda sær til Jóngerð Guttesen, leiðara tlf. 793300 ella við telduposti til jongerdg@rodin.fo.
MÁLIÐ HJÁ ROÐANUM ER:
Støðugt at menna tænastuna og at ganga á odda, tá ræður um at veita teim, ið tørva, eina fjøltáttaða og dygdargóða tænastu – hetta í góðum samstarvi við brúkaran og avvarðandi hansara.


text:
Leys størv
Vit sóknast eftir ágrýtnum og dugnaligum starvsfelaga til fólkaskúlaøkið
Starvið
Eitt áhugavert og fjølbroytt starv sum fulltrúi í Undirvísingarstýrinum er leyst at søkja. Undirvísingarstýrið er nýggj fyrisitingareind undir Mentamálaráðnum, og kemur tú at vera við at mynda og menna uppgávurnar, Undirvísingarstýrið hevur at røkja.
Tú verður partur av toyminum fyri fólkaskúlaøkið í Undirvísingarstýrinum. Toymið hevur sum meginuppgávu at starvast við fyrisiting av fólkaskúlanum, frískúlum, sernámsfrøðiliga økinum og frítíðarundirvísingini.
Vit sóknast eftir einum starvsfelaga, ið saman við toyminum, m.a. kemur at:
Viðgera starvsfólkaviðurskifti innan fólkaskúlan.
Veita leiðslum í skúlum ráðgeving og vegleiðing í setanar- og starvsfólkamálum annars.
Røkja samskiftið við fólkaskúlar, frískúlar, Sernám og málsviðgerð í hesum sambandi.
Verða við at menna fyrisitingina av fólkaskúlanum og málsøkinum annars.
Veita skúlum ráðgeving og vegleiðing í umsitingarligum fyriskipanum innan starvsøkið.
Taka lut í verkætlanum, her ímillum eisini at hava verkætlanarleiðslu.
Røkja aðrar fyrisitingarligar uppgávur, sum verða lagdar til fulltrúan og toymið.
Sum fulltrúi í Undirvísingarstýrinum skalt tú tryggja, at nevndu uppgávur verða loystar á einum høgum fakligum støði, og at arbeiðsgongdir eru í samsvari við galdandi reglur og settum málum. Undirvísingarstýrið er í eini uppbyggingartilgongd, og tú mást tola møguleikar broytingar í starvinum.
Førleikakrøv
Vit vænta, at okkara nýggi starvsfelagi:
Hevur viðkomandi útbúgving og royndir innan starvsøkið ella tað, sum kann sammetast við hetta.
Er eitt brennandi fólkaskúlafólk, sum hevur gott innlit í gerandisdagin í skúlunum.
Hevur innlit í starvsfólkaviðurskifti og leiðslu.
Hevur góð samstarvsevni, er liðspælari og eisini kann arbeiða sjálvstøðugt.
Er tænastusinnaður.
Kann orða seg greitt og skjótt í skrift og talu á góðum føroyskum máli.
Hevur áhuga fyri avbjóðingum og vilja at royna nýggjar leiðir.
Vit bjóða
Starvið er spennandi við skiftandi uppgávum og við nógvum samskifti við skúlar og skúlaleiðslur. Arbeiðið er á høgum fakligum støði, og møguleikarnir fyri bæði persónligari og fakligari menning eru góðir.
Setanar- og lønartreytir
Starvið verður lønt sambært sáttmála millum Fíggjarmálaráðið og avvarðandi yrkisfelag.
Starvið verður lýst til setanar 1. desember 2018 ella skjótast til ber.
Viðmerkjast skal, at setanarøkið fevnir um stjórnarráðini og Løgmansskrivstovuna.
Umsókn
Umsókn við prógvum, c.v. og øðrum viðkomandi skjølum skulu sendast til: undirvisingarstyrid@mmr.fo ella
Undirvísingarstýrið
Hoyvíkarvegur 72
Postum 3279
Umsóknin skal verða Undirvísingarstýrinum í hendi í seinasta lagi mánadagin 22. oktober 2018, klokkan 12. Umsøkjarar, sum ynskja fleiri upplýsingar, kunnu ringja til Hjalmar Hansen, stjóra, á 555045.
Undirvísingarstýrið tekur sær av fyrisitingarligum rakstraruppgávum í undirvísingarverkinum.
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Orð og lag: John Willard Peterson
Týtt: Zacharias Zachariassen
1. Halt mær, kæra naglamerkta hond,
ber meg trygt ígjøgnum lívsins lond.
Leið meg hesa vandafullu leið,
leið meg fram og villast lat meg ei.
Niðurlag: Halt mær fast og leið meg fram,
halt mær fast, ja, leið meg fram,
ber meg gjøgnum sorgir, gjøgnum gleim,
inntil skeiðið runnið er,
inntil stríðið vunnið er,
leið meg fram,
til dýrdin er mítt heim.
2. Einsamallur fram ei finni eg,
tú veitst ráð, tú kennir lívsins veg.
Tá í Himli alt er vorðið væl,
kross mín eg við kransin býta skal.


text:
Trúgvur móti sær sjálvum
26. august 2015
Fólk skulu vita, hvar tey hava Sambandsflokkin, og ongantíð aftur skulu onnur gera av, hvussu sambandspolitikkur skal rekast
Valdagurin nærkast, og tað er umráðandi, at veljarar vita, hvat ið teir fáa, um teir atkvøða fyri Sambandsflokkinum.
Mín politiska missión í Løgtinginum er at økja inntøkurnar, og tað ber væl til. Við øktum inntøkum skulu vælferðartænastur til føroyingar styrkjast. Og so skal samstarvið í Ríkisfelagsskapinum støðugt útviklast.
Sum eg síggi tað, má okkara flokkur savna seg um síni grundleggjandi virði, tá setast skal út í kortið fyri komandi valskeið.
Grundsúlurnar eru sosial-liberala stevnan, Ríkisfelagsskapur og hitt kristna mentanargrundarlagið.
Um flokkurin er trúgvur ímóti sær sjálvum, gongst honum væl.
Fólk skulu vita, hvar ið tey hava Sambandsflokkin, og tað fari eg at stríðast fyri.
Edmund Joensen
Valevni Sambandsfloksins til løgtingsvalið
RN
Aftur


text:
Landssjúkrahúsið longt samstarvsavtaluna við íslendska bróstkrabbaskurðlæknan
Landssjúkrahúsið longt samstarvsavtaluna við íslendska bróstkrabbaskurðlæknan
Landssjúkrahúsið boðar í tíðindaskrivi frá, at avtalan við íslendska serlæknan Kristján Skúla, sum skurðviðgerð føroyskar kvinnur við bróstkrabba, er longd til 31. desember í 2018.
Krabbameinsfelagið fegnast um, at Landssjúkrahúsið framyvir ætlar at vera í tøttum samskifti við Krabbameinsfelagið um at framtíðartryggja sjúklingagongdina hjá bróstkrabbasjúklingum.
Tíðindaskrivið kann lesast her


text:
Undirhúsið á Sandi, við Sandslíð í baksýni
Hvønn morgun er Undirhúsið á Munkinum opið, og menn hittast til hugna og kaffiprát. Øll eru vælkomin inn á gólvið.
Søgan um húsini á Munkinum er hendan, sambært Evaldi Sólvitsson:
Trý hús á Sandi blivu bygd undir krígnum, og tey vóru sera lík. Tá í tíðini lænti ella keypti man formar frá hvørjum øðrum, og soleiðis fingu nógv hús somu stødd.
Martin í Beitinum bygdi fyrst á Nýggjagørðum. So fekk Jens Klæmint formarnar og bygdi í Søltuvík, og tá hann var liðugur, fekk Sørin formarnar og byrjaði at bygga á Munkinum. Hann doyði áðrenn húsini vóru liðug. Í 60-unum keypti Gísli grundina og bygdi liðugt. Soleiðis komu trý hús av sama slagi at standa í útjaðaranum á Sandi. Fyrst í 70-unum fingu Gísli og Sigmunda kiosk. Tá var nógv lív í havnini, og kom kioskin at verða eitt samlingsstað. Tá vóru ongar fartelefonir, so tað bleiv ringt til Sigmundu, um onkur skuldi hava eini boð til mannin. So fór Sigmunda út á trappuna at rópa boðini víðari, og hon hoyrdist!
Í 80-unum keypti kommunan húsini, og blivu tey brúkt til ymiskt, eitt nú havnaskrivstovu. Seinast í 90-unum bleiv eitt rúm innrættað til "undirhús", men eingin undirtøka bleiv. Í 2013 tóku menn seg saman og við vælvild og stuðli frá kommununi bleiv miðhæddin gjørd í stand, og síðan tá hava mens hitst har trúliga hvønn morgun til hugna og kaffiprát.


text:
Trýst: Brot frá Bíbliuhátíðarhaldi í Hoyvíkar kirkju.
Hvørjar sendingar verða?
Endamálið er at senda mest møguligt føroyskt tilfar, innihaldið verður t.d. evangeliskar talur, vitnisburðar, andaktir, Bíbliulestur, fyrilestrar, prát við gestir um lív og átrúna (bæði sum interview og kjak), náttúrusendingar, samrøður og upptøkur frá føroyskum trúboðarum, møtir frá ymiskum samkomum og kirkjum og upptøkur frá evangeliskum og mentanarligum tiltøkum í Føroyum, sum eru viðkomandi fyri hesa rásina.
Vit hava tíverri ikki havt møguleika at sent konsertir o.l. vegna sera órímilig krøv frá Koda um samsýning frá føroyskum lokaltv fyri nýtslu av vardum tónleiki.
Tey fyrstu árini sendu vit 1-2 tímar, 5 dagar um vikuna, og nú senda vit nakrar tímar hvønn dag, men vit ynskja at víðka um senditíðina, samstundis sum kirkjur, samkomur og onnur áhugað byrja at lata meira tilfar og kunnu luttaka í beinleiðis sendingum.
EITT SKRIV TIL SAMKOMUR OG KIRKJUR KANN TAKAST NIÐUR HER
.
Regluligar sendingar:
Orðið
- Bíbliulestur við Anju Hansen - verður sent hvønn mánadag til leygardag kl. 11:00, 16:00 og 21:00, og sunnudag kl 14:30 og 21:00.
Møtir og talur - upptøkur frá føroyskum samkomum og kirkjum, har allar evangeliskar kirkjur og samkomur kunnu luttaka. Sí eitt skriv til samkomur og kirkjur her omanfyri og okkara Trúarjáttan í teiginum "Um okkum". Verður endursent sunnudagin eftir.
Samrøður - sendingar við ymiskum gestum og vertum, har tosað verður um teirra lív, um frelsu, tænastu, viðkomandi evni o.a. Upptøkur verða bæði gjørdar í studio og heima hjá teimum.
Hjálparfelagsskapir - sendingar um ymiskar hjálparfelagsskapir, har vit hava samrøður við bæði føroysk umboð og útlendsk umboð, sum vitja í Føroyum.
Fyrilestrar - ymiskir fyrilestrar um evni, sum eru viðkomandi og nyttulig fyri anda, sál og likam. Nevnast kunnu fyrilestrar um Bíbilsk evni, um áhugaverdar persónar, hjúnaband, fyribyrging móti ymiskari misnýtslu, Pro Vita fundir, sálarrøkt og ráðgeving o.a.
Trúboðan - sendingar við ymiskum trúboðarum og um trúboðan. Ábyrgd: Anja, tel 507710.
Gaither - Vit høvdu avtalu við donsk umboð, har vit fingu loyvi at spæla Gaither tónleik á IKTUS, men tíverri kundi ongin Gaither tónleikur verða sendur, vegna sera órímilig krøv frá Koda um samsýning frá føroyskum lokaltv.
Sendingar á netinum:
Yvir 100 sendingar og smærri fílur eru lagdar á okkara Youtube kanal "IKTUSsjonvarp": Trýst her.


text:
Regatta og Norðurlendsk Strandamentanarstevna í Vági í juli 2016
Komandi ár verða Føroyar vertur fyri stevnuni Norðurlendsk Strandamentan. Tað eru Vágs kommuna og felagið Føroysk Træseglskip sum vera vertir fyri stevnuni.
Les meiri >>
Hátíðarlig løta í góðveðrinum í Víkarbyrgi
Í góðveðrinum í dag hava grindabátarnir í Vági verið vanligu útferðina, sum verður gjørd 2. Hvítusunnudag. Í dag gekk leiðin til Víkarbyrgis.
Grindabátarnir og summarið 2014
Grindabátarnir fara aftur í summar fleiri ferðir.
Fundur í Stóra Pakkhúsi 20. mars 2014
Tórsdagin 20. mars kl. 19 hevur grindabátafelagið fund fyri øllum áhugaðum. Á skránni er umrøða av summarskránni hjá grindabátunum.
Fara til Porkeris á Hvítusunnu
Eins og undanfarin ár fara grindabátarnir úr Vági eisini í ár á útferð á Hvítusunnu. Hesar útferðir eru vanliga til bygdir í oynni og í ár gongur leiðin til Porkeris.
Fantastiskur endi á Regatta’ini 2012
Regatta’in 2012 endaði í Vági í dag, tá gomlu træskipini og deksbátarnir á Vágsfirði fingu heiðurliga móttøku av gomlu grindabátunum í Vági. Á keiini fingu áskoðarar í hundraðtali eina stórfingna løtu.
Væleydnað grindabátaferð til Hovs
Hvítusunnudag fóru grindabátarnir úr Vági ferð til Hovs. Farið varð av Vági nakað eftir kl. 9 á morgni og talan gjørdist um ein framúr góðan túr.
Grindabátaferð til Hovs 1. Hvítusunnudag
1. Hvítusunnudag fara grindbátarnir úr Vági til Hovs. Riggað verður tó til longu seinnapartin leygardagin.
Grindabátarnir í 2012
Í januar høvdu grindabátarnir fund, har tosað varð um grindabátarnir, tiltøk og ferðir í 2012. Á fundinum vórðu millum annað hesi viðurskifti umrødd.


text:
Bragdið handar Krabbameinsfelagnum innkomnan stuðul frá gongu½maraton
Bragdið handar Krabbameinsfelagnum innkomnan stuðul frá gongu½maraton
Mikudagin tann 1.august, knapt tveir mánaðar aftaná Atlantic Airways Tórshavn Marathon 2018, vóru umboð fyri Bragdið á vitjan í hølunum hjá Krabbameinsfelagnum. Ørindini vóru at handa Krabbameinsfelagnum ein gávukekk.
Feløgini bæði samstarva um gangi ½ marathon, sum er ein partur av Tórshavn Marathon og sum hevur verið væl umtókt, síðani byrjan.
Í tilmeldingargjaldinum til gongu marathon, fara 100,- kr til Krabbameinsfelagið. Tó ber væl til at gjalda meira, um ein ynskir tað og somuleiðis kunnu øll onnur, sum renna hálvt og heilt marathon, stuðla við einari upphædd.
Vit eru bæði rørd og glað um, at áhugin at lata peningaligan stuðul, er so stórur, og í ár var upphæddin tilsamans 24.600,- kr
Bragdið takkar Krabbameinsfelagnum fyri sera gott samstarv og gleða okkum til Atlantic Airways Tórshavn Marathon tann 2.juni 2019.


text:
LISA í Hoydalar – eitt stað har listin og listafólkini hoyra til
- 01 Aug 2017
- - LISA
Mentamálaráðið hevur biðið um hugskot um, hvat hesin vakri og søguríki bletturin skal brúkast til í framtíðini.
LISA skjýtur upp, at bygningarnir í Hoydølum verða latnir LISA at gera eina miðstøð fyri tey virkisøki, ið eru umboðað í limafeløgunum hjá LISA.
LISA, Listafólkasamband Føroya, er meginfelagið fyri øll feløg, ið hava limir, sum á yrkisligan hátt fáast við skapandi og útinnandi arbeiði innan list Limirnir hjá LISA eru hesir: Arkitektafelag Føroya, Designarafelagið, Einleikarafelag Føroya, Felagið Føroysk Tónaskøld, Føroysk Filmsfólk, Føroysk Myndlistafólk, Føroya Tónleikarafelag, Kórsamband Føroya, Leikarafelag Føroya, Rithøvundafelag Føroya og Yrkisfotografar í Føroyum.
Kjarnin í uppskotinum hjá LISA er í Hoydølum at gera ein miðdepil til listafakligt arbeiði til framleiðslu, framsýning, sølu, marknaðarføring, netverk og altjóða samstarv á lista-, vitanar- og mentanarøkinum Til hetta eru Hoydalar arkitektoniskt framúr væl hóskandi Í Hoydølum kann LISA gera eitt slag av staði, sum ikki nnst frammanundan í Føroyum Eitt stað, har listin og listafólkini hoyra til.
Í hesum bóklingi er ein stutt lýsing av virkisøkjunum og hølistørvunum hjá limunum í teimum ellivu feløgunum, umframt ein lýsing av uppskotinum hjá LISA um hvat er møguligt í Hoydølum.
LISA skjýtur upp, at bygningarnir í Hoydølum verða latnir LISA at gera eina miðstøð fyri tey virkisøki, ið eru umboðað í limafeløgunum hjá LISA


text:
Endamálið er at læra seg grundsjónarmið í tónleiki og tað mál, sum býr í tónleiki.
- Meludia, sum er eitt forrit fyri bæði leik og lærd, er at læra tónleikamálið gjøgnum spæl, sigur Sunleif Rasmussen. Hann er ambassadørur fyri Meludia í Føroyum.
Nám hevur skipað fyri øllum tí praktiska og Ísak Sambleben, sum er tónleikari og tónleikalærari, hevur týtt skipanina til føroyskt.
Rigmor Dam, landstýriskvinna í mentamálum, sigur at at endamálið við Meludia er at læra børn og vaksin ein tónleikaførleika, sum lærir okkum at lesa, skriva og skilja tónleikin. - Akkurát á sama hátt sum at duga at lesa, skriva og tala eitt tungumál.
Hanna Jensen, forkvinna í Løgtingsins Mentanarnevnd og franskur konsul er serliga fegin, tí Meludia er eitt tónleikalæringsamboð, sum er ment á universitetinum Sorbonne í París. - Í dag verður Meludia nýtt í 168 londum, at menna grundleggjandi førleikar innan tónleik. Og tað besta er, at Meludia nú er á føroyskum og at alt fólkið í landi okkara fær atgongd til amboðið!
Hin føroyska Meludia verður tendrað á tíðindafundi í Mentamálaráðnum mánadagin 9. apríl klokkan 14, og verður tøk hjá øllum føroyskum brúkarum.


text:
Nýggjasta
Búð- og umlættingarheim í Tórshavn til børn og ung við autismu
MBF fegnast um, at farið verður undir at byggja búð- og umlættingarheim í Tórshavn til børn og ung við autismu og at Austismufelagið er tikið við í tilgongdini.
MBF hevur hesar viðmerkingar til uppskotið:
Í uppskotinum verður víst til grein 19 í ST sáttmálanum fyri einstaklingar, ið bera brek, og tey rættindi hendan greinin leggur upp til, nevniliga rætturin til sjálvi at velja hvar og saman við hvørjum ein vil búgva. Í niðurstøðunum frá ST nevndini verður mælt frá at byggja stovnslíknandi bústaðir.
Eitt búð- og umlættingarheim, ið er 900 fermetur, við trimum eindum kann ikki líkjast einum privatum heimi, hvussu væl bygningurin fellur inn í umhvørvið. At pláss skal vera fyri at útbyggja eindina, ið frammanundan er rættiliga stór, meta vit sera óheppið.
Eftir upplýsingum frá Almannamálaráðnum verður ein vardur bústaður til fólk við sálarsjúku bygdur afturat í sama øki.
Vísandi til standardir fyri bygging av vardum bústøðum og bústovnum, ið MBF fekk til hoyringar í juli 2017, stendur undir 2. Staðseting: Tá ið vardir bústaðir skulu staðsetast verður støði tikið í tørvi og ynskjum hjá einstaka málbólkinum. Bústaðurin er karmur um lívið, ikki bert inni í bústaðnum, men eisini í nærumhvørvinum. Atlit skulu sostatt takast til, at borgarin kann taka lut í arbeiðslívi, frítíðar- og mentunarlívi, hava samband við familju og vinir, fara til handils og annars nýta tær tænastur og veitingar, ið nærumhvørvið hevur at bjóða, og sum er við til at geva lívinum meining og innihald. Vardir bústaðir skulu staðsetast soleiðis, at borgarin hevur hesar møguleikar.
Ein vardur bústaður er heim borgarans. Staðsetingin skal endurspegla hetta og skal tí liggja í vanligum íbúðarumhvørvi og skal ikki leggjast í serlig øki ella í útjaðarar í kommununi.
Til tess at sleppa undan stigmatisering og neiliga ávirkan skulu ikki ov nógvir vardir bústaðir og bústovnar liggja í sama øki. Hvussu nógvir bústaðir og bústovnar kunnu liggja í sama øki veldst um, hvussu nógv onnur hús og íbúðir eru í økinum, og hvussu nógv ætlandi fara at koma.
Atlit eru eisini at taka at, hvussu nógvar almennar leiguíbúðir liggja í økinum soleiðis,
at økið ikki bert kemur at fevna um almennar bústaðir.
Hetta seinasta hálvt annað ári síðan Autismufelagið hevur verið inni í málinum, er AMR farið undir at ístandseta Eirargarð 14-16. Afturat hesum, er ætlanin sambært upplýsingum úr AMR at byggja ein vardan bústað til fólk við sálarsjúku, sum fer at hýsa 5-8 persónum, og sum verður liðugur komandi ár.
Við búð- og umlættingarheiminum, til børn og ung við autismu, Eirargarði 14-16, bústaði til sálarsjúk, heiminum Eystan Heyg, koma 5 stovnar at húsast í sama øki, við tilsamans eini 80 fólkum umframt at møguleiki verður at byggja út.
MBF metir, at staðsetingin fyri bú- og umlættingarheiminum til børn og ung við autismu var góð, tó átti AMR at havt sínar egnu standardir í huga áðrenn ein fór undir at útbyggja og byggja aðrar nýggjar stovnar, ið ikki eru viðgjørdir í samband við tilgongdina, har Autismufelagið hevur verið við.
Um ætlanin er at samla brekøkið á einum stað, er tað tann boðskapurin ein skal bera fólki, tí at soleiðis sær hendan ætlan tykkara út fyri okkum.
Í einari tíð, har tað verður nógv tosa um vandan við stigmatisering, meta vit tað sera álvarsamt, at ein byggir fleiri stovnar sama stað, tí hóast bygningarnir venda út til høvuðsveg, er staðsetingin í sama øki.
Um vit skulu hugsa um hugtakið inklusión, meta vit at hetta uppskotið saman við øllum hinum, ið verður bygt í sama øki líkist einari eklusjón úr samfelagnum.
Vit vóna inniliga, at landsstýriskvinnan sær álvaran í tí, ið hendir í økinum og ger tær neyðugu broytingarnar, hetta so at vit kunnu tryggja, at man staðsetur stovnar á ein inkluderandi hátt og ikki á ein hátt, ið leggur upp til óneyðuga stigmatiserandi.
Viðvíkjandi tíðarætlanini meta vit ikki at tað er nøktandi, um fyrst verður farið undir at byggja stovnin í 2020/2021.
Ein annar álvarsligur spurningur er, um ein fram til farið verður undir at byggja stovnin, kemur at síggja aðrar broytingar í økinum enn tær, vit hava fingið kunning um.
At enda vóna vit, at okkara viðmerkingar verða tiknir til eftirtektar, og at tað ikki verða staðsettir fleiri stovnar í økinum.
Vinarliga v/ MBF
Ása Olsen, aðalskrivari


text:
Vinnandi tøl frá basarinum
TB | 04/11/13
Basarurin eydnaðist stak væl aftur í ár og Tvøroyrar Bóltfelag takkar hjartaliga fyri stuðulin.
Lutaseðlar vóru seldir har inni og tá tølini vórðu lisin upp bar ikki til at finna eigararnar av trimum ymiskum seðlum.
Vinnarirnir av niðanfyri standandi lutum, vóru ikki til staðar, tá lutaseðla drátturin fór fram í gjárkvøldi á basarinum:
D30600 ljósareyður seðil, vann fjarstýrda bátin.
F6355 orange seðil, vann El-tannbustina.
C30564 ljósareyður seðil vann fartelefonina.
Vinnarirnir kunna heintað vinningin í Vøruhúsinum.


text:
Sverri Egholm
23.10.2017 - 17:55
Ítróttur > Ítróttur > Svimjing
Signhild Joensen framdi eitt satt bragd í leygarmorgunin, tá ið hon á Ægir-stevnuni í Klaksvík tvær ferðir setti nýtt met og juniormet í 100 metra ryggsvimjing fyri kvinnur.
Fyrst við 1:00.32 í kappingini fyri einstaklingar, og síðani við at svimja 1:01.00 teir fyrstu 100 metrarnar rygg í liðsvimjingini 4x100 blandað.
Signhild er nú bara 7 hundraðpartar frá kravtíðini 1:00.93 í 100 rygg til Evropameistarastevnuni á stuttgeil 2017, sum verður í Keypmannahavn nú í desember. Men tað er nú nokk ikki so farligt, við tað at hon longu á FM á stuttgeil í mars mánaða svam 2:10.11á dupulta teininum 200 rygg, har kravtíðin til EM á stuttgeil er 2:11.01.
Kravtíðirnar til NM 2017 er hon so logandi undir, sum eru 1:04.38 í 100 rygg og 2:18.42 í 200 rygg. Í fjør var hon enn junior í NM/NJM høpi, og kappaðist tí tá á NJM heldur enn NM, ogvann tá bronsuvið tá stórum føroyskum meti og juniormeti 2:11.53. Tá var NM/NJM í Kolding í Danmark, meðan tað nú í desember verður í Reykjavík í Íslandi, knappar 2 vikur áðrenn EM á stuttgeil.
Kelda: Svimjing.com


text:
Bogi við at vinna "Best Paper Award" á altjóða vísindaráðstevnu
Praktiskir hættir at meta um feilir í vindmyllugeneratorum er evni í vísindaligu greinini, sum Bogi Bech Jensen, adjungeraður professari á Náttúruvísindadeildini, saman við øðrum hevur skrivað og lagt fram á vísindaráðstevnu í Portugal.
Talan er um ráðstevnuna 10th IEEE International Symposium on Diagnostics for Electric Machines, Power Electronics and Drives í Guarda, Portugal. Greinin var so væl móttikin, at hon fekk heiðurin sum besta vísindaliga grein á ráðstevnuni “Best Paper Award”.
Greinin leggur fram møguleikan at nýta vibratións- og temperaturmátingar til at finna álvarsamar leiðifeilir, áðrenn teir koma so langt, at generatorurin kann taka skaða av teimum. Greinin hevur heitið “Detection of generator bearing inner race creep by means of vibration and temperature analysis”, og er skrivað av Georgios A. Skrimpas, vinnu ph.d. studenti á DTU og Brüel & Kjær Vibro, Boga Bech Jensen og øðrum.
Greinin kann lesast her
Virðislønin sæst her
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...
-
08.10.2018Tey ganga á vegnum og bíða sum nýggjur afturEitt av høvuðsverkunum hjá Ingálvi av Reyni, Tey ganga á veg...


text:
Charlotta á Váli Olsen 19.05.2015 (07:46)
Hvar eru vit á veg???
Tá ein byrjar at koma uppí tann 'eldra' endan, vendast nógvir ymiskir tankar og samanberingar sær í høvdinum og nógvar ymiskar royndir verða gjøgnumhugsaðar!
Okkara samfelag er broytt ótrúliga nógv tey síðstu 50 árini, nógv til tad betra, - men eisini okkurt til tað verra.
Vit hava altíð hug at samanbera okkum við londini rundanum okkum, vit skulu helst líkjast teimum í mestsum øllum og hava tað líka 'gott' sum tey. Men vit gloyma at 'sálda frá'. Læra av teirra feilum og sálda frá, tað, sum ikki 'riggar'.
Eitt, sum hevur 'øst' meg tey síðstu árini (og tað skal eitt sindur til), er hugtakið 'bygnaðarbroytingar', sum er eitt 'moderna fyribrigdið', sum verður (mis)brúkt í fleng, vil eg siga og hevur gingið útyvir røsk, trúgv og álítandi fólk, flestu farin um tey 50. Tí nú skulu nýútbúnir 'akademikarar' hava arbeiði, nýggj størv verða uppfunnin, sum so eisini yvirtaka partar av arbeiðinum hjá farandi fólkinum. Rættiliga nógv almenn arbeiðspláss hava brúkt henda mátan, hóast tey VITA, at eitt fólk (uttan akademikaraútbúgving), farin um tey 50, hevur lítlan og ongan møguleika at fáa annað fast arbeiði. Hetta hevur verið - og er - til stóra sálarkvøl hjá mongum.
Hetta kann ikki vera rætt! Hesu røsku trúgvu arbeiðsfólk hava strevast og knógvað fyri at millum annað øll, sum hava hug at lesa víðari, hava møguleikan í dag. Tá so tey koma heim (og eru tey so hjartaliga vælkomin!), verða nøkur av hesum trúgvu, 'gomlu' fólkunum meira ella minni 'sparkaði' út í kuldan.
Hetta skal tó ikki misfatast! Eg eri so hjartaliga fyri, at tey ungu fáa sær eina útbúgving og at tey koma heimaftur og brúka sína vitan her! MEN tað má og skal ikki ganga útyvir tey røsku, trúføstu, sum allarhelst ikki hava haft henda góða møguleikan, at fáa sær eina víðari útbúgving.
Her má finnast ein loysn! Egoisman og sjálvrealisman má ikki taka yvirhond, soleiðis, at góð, røsk og trúgv arbeiðsfólk kalt og 'kyniskt' verða ofraði. Eitt er vist, at tað eru ikki hesi, sum koppa samfelagnum!
Eg veit um fleiri syrgiligar lagnur orsaka av hesum vitloysi!
Vónandi kemur hjarta og vísdómur inn aftur í okkara samfelag!
PS. Og so skal tað loysa seg at arbeiða - helst til tú er 70 ár. Hvussu hongur hetta saman?
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Perla: Tað er løgreglan í Føroyum, sum hevur víst á, at hon ikki ikki hevur møguleika at loynilurta eftir fólki í sínum arbeiði, í samband við álvarsom brotsverk, og at hetta í stóran mun tarnar kanningararbeiðinum.
Hendan greinin er seinast løgd út: 4. februar 2014:
- At loynilurta eftir er fjarskiftið eitt týðandi amboð fyri at verja áhugamál landsins, serliga í sambandi við tryggleika landsins og í sambandi við at avdúka álvarsligar brotsgerðir, sigur Johan Dahl.
Frammanfyristandandi er skrivað á in.fo í dag.
. At álvarsligar brotsverk eiga at verða avdúka gongur sjón fyri søgn, men hvat merkir:
At verja áhugamál landsins, serliga í samband við tryggleika landsins heilt konkret? Løgreglan er donsk, krøvini er donsk, og vit kunnu lesa um, hvussu danir umsita avlurtingini eftir amerikonskum leisti, sum ikki eingong verða góðtikin av amerikanska fólkini, tí tey av góðari grund føla seg ótrygg, tí eygu og oyru eru yviralt. Kanska áttu vit at latið danir um at behildið tey amerikonsku eygu og oyruni heima hjá sær sjálvum. Brotsverkini kunnu vit samstarva um at loysa. Vit eru ikki fleiri enn, at tað eisini í framtíðini fer at lata seg gera á nøktandi hátt.
Sostatt eigur uppskotið at verða sent aftur, har tað er komið frá við tøkk fyri lánið.
Dagfinnur Danbjørg.


text:
Skúlablaðið: Tá ið semjan millum Føroya Lærarafelag og Fíggjarmálaráðið varð undirskrivað í januar í ár, vóru partarnir samdir um at endurskoða arbeiðstíðaravtaluna, sum viðvíkur kt-økinum, og at hetta arbeiðið skal verða liðug áðrenn árslok í ár.
Í semjuni stendur, at partarnir eru samdir um at endurskoða grein 4 í ískoytinum til arbeiðstíðaravtaluna, sum viðvíkur kt-vørði, herundir hvussu skipanin við akkordum skal verða broytt, ella onnur skipan gjørd í staðin, umframt at viðgera markabýtið millum land og kommunur á kt-økinum. Partarnir vóru eisini samdir um at heita á Kommunufelagið at vera við í hesi endurskoðan. Endurskoðanin skal verða liðug til 1. januar í 2019 við virknaði frá skúlaárinum 2019/20, verður sagt.
Nú eru tríggir mánaðir eftir av árinum, og Lærarafelagið hevur einki frætt úr Mentamálaráðnum hesum viðvíkjandi.
Um tú veitst okkurt, sum VP ikki veit - skriva so til vp@vp.fo


text:
Orð: T. B. Barratt
Lag og týtt: Kajfinn Hammer
1. Á, søkk meg djúpt í dópsins streymar,
meg grava heilt til Jesu deyð;
ei draga meir meg heimsins dreymar,
eg gera vil sum Guð mær beyð!
Eg søkkjast vil í dópsins flóð
til lívsins Anda, vatn og blóð.
2. Nú vil eg sum tey fyrstu kristnu
hin lýdnivegin ganga her;
eg fylgi teim úr vatn upprisnu,
– ei onnur leið til málið ber!
Við glaðum sinni syngi eg,
í dópinum gekk Harrans veg!
3. Nú eg úr dópsins grøv uppstandi,
eg fylgja einans Jesus vil;
farvæl er sagt Egyptalandi,
nú bert eg hoyri Guði til.
Mín dópur vitnisburður er:
Eg byrjað havi hesa ferð.


text:
Al-Qaeda
Al-Qaeda (á arábiskum القاعدة), á føroyskum ofta nevndur Al-Kaida, er ein islamskur bólkur av yvirgangsfólkum, sum hevur tað uppgávu at fremja álop á lond sum USA og Bretland. Tað er eitt álvarssamt bakkast fyri yvirgangsfelagsskapin Al-Qaeda og tær víðgongdu islamistisku rørslurnar sum heild, at Osama bin Laden er deyður. Osama bin Laden hevur havt eina sera sterka støðu sum tann stóra fyrimyndin hjá Al-Qaeda, so hetta er eitt sera stórt bakkast fyri felagsskapin. Samstundis er hetta ein stórur sigur fyri stjórnina hjá Barack Obama (D) og Amerika.
Næstovasti í felagskapinum er 59 ára gamli, Ayman al-Zawahiri úr Egyptalandi, men hann er ikki so væl skorin fyri tungubandið sum bin Laden. Ayman al-Zawahiri er lækni, men hann hevur vígt lív sítt til islamska læru og jihad. Hildið verður, at tað var hann, sum legði álopið á USA 11. september 2001 til rættis. Roknað verður við, at Ayman al-Zawahiri verður ovasti í Al-Qaeda, í øllum førum eitt skifti, men felagskapurin verður noyddur at finna sær ein nýggjan leiðara í yngra ættarliðinum. Hildið verður, at hann krógvar seg á markinum millum Pakistan og Afghanistan. Annars fer felagskapurin at hava ilt við at finna nýggjar limir.
Islamska trúgvin og muslimar verða oftani sæddir sum terroristar, tí at yvirgangsbólkurin Al-Qaeda eru eins og tey muslimar, og teir seta ringt ljós á allan muslimska heimin.


text:
Kirkja (bygd)
Kirkja er onnur bygdin í Fugloy, sum er eystasta oyggin í Føroyum. Umframt á Kirkju er eisini bygdin Hattarvík á Fugloynni. Bygdarnavnið Kirkja - oftast sagt á Kirkju - bendir á, at talan er um gamla kirkjubygd. Verandi kirkja varð vígd 1933 [2]. Á Kirkju búgva einans 28 fólk í dag (2014) sambært fólkayvirlitinum, tó búgva færri har um veturin. Tá fólkatalið var størst búðu umleið 170 fólk í bygdini.
Innihaldsyvirlit
Nøkur kend fólk av Kirkju[rætta | rætta wikitekst]
- Símun Mikal Zachariasen (1853-1931), lærari og skald, luttók í menningini av føroyska málinum
- Louis Zachariasen (1890-1960), lærari, rithøvundur og politikari
- Símun Petur Zachariasen (1887-1977), politikari (løgtingslimur og borgarstjóri), Sparikassa stjóri og blaðstjóri
- Hans Mikal Jacobsen (1901-1960), skald
Myndir[rætta | rætta wikitekst]
Keldur[rætta | rætta wikitekst]
Slóð[rætta | rætta wikitekst]
- Myndir og meir (danskt).


text:
Orð og lag: Andraé Crouch
Týtt: Kajfinn Hammer
1. Eg skilji ei, Jesus elskaði meg,
eg skilji ei, Jesus ofraði Seg;
eg skilji ei, Jesus gekk henda veg,
á, hvør ein náði, Hann elskar meg.
Niðurlag: Hann frásegði Sær Trónuna í dýrd,
Hann endurloysti meg við Sínum blóð!
Hann dripin varð, men Hann upp aftur stóð,
á, hvør ein náði, Hann elskar meg.
2. Eg fati ei, Jesus synd mína bar,
Hann frelsti meg, sum so djúpt fallin var;
eg fati ei, hví Hann fyrigav mær,
á, hvør ein náði, Hann elskar meg.
3. Hvat varð av mær, um Jesus ikki elskaði meg?
Hvat varð av mær, um Jesus ikki ofraði Seg?
Hvat varð av mær, um Jesus ikki gekk henda veg?
Á, hvør ein náði, Hann vísti mær.


text:
Hotel Hafnia hevur 79 kømur íalt og 3 smáttur:
23 einkultkømur
5 stór einkultkømur
4 twin kømur
17 vanlig dupultkømur
20 nordic dupultkømur*
7 superior dupultkømur
1 junior svita
1 svita
1 handikapp kamar
3 smáttur har rúm er fyri 6 fólkum í hvørjari
*Tvey av kømrunum eru familjukømur.
Øll kømur eru ikkiroykjarakømur. Møguleiki er at fáa kamar til fólk við ovurviðkvæmi.
Sí prísir og bílegg kamar
Vit hava ymisk tilboð alt árið.
Trýst á "bílegg kamar” og síggj, hvørji tilboð eru ymisku tíðarskeiðini.
Spyr okkum um bólkaprísir.